Jangan Asyik Rasa Bersalah, Ini 5 Kelebihan Jadi Ibu Berkerjaya Buat Anak-anak

“Kesiannya nak hantar anak dekat pengasuh. Kan bagus kalau aku dapat jaga sendiri. Dahlah macam-macam kes sekarang… Ish, patut ke aku berhenti kerja?”
Segelintir orang menganggap wanita bekerjaya ini sebagai selfish, mementingkan duit dan status, tak sanggup jaga anak sendiri di rumah, tak sayang anak. Walaupun kita tahu kita bukannya begitu, tapi ada masanya tentu terdetik juga rasa bersalah apabila dihenyak dengan pelbagai tohmahan.

Realitinya, menjadi ibu bekerja bukanlah satu kesalahan. Bahkan, kajian juga mendapati bahawa ia mempunyai kelebihan tertentu kepada anak-anak anda sendiri.
5 Kelebihan Jadi Ibu Berkerjaya Buat Anak-anak
Berikut adalah beberapa kelebihan menjadi ibu bekerja yang akan dimanfaatkan anak-anak anda.

1. Kurang Stres Dengan Anak
Salah satu ketakutan terbesar pada wanita yang bekerja adalah stres. Risau tak dapat membahagikan masa, risau tak cukup masa untuk anak dan suami. Tapi sebaliknya dalam Journal of Family Psychology, sebuah kajian di US menunjukkan bahawa ibu bekerja kurang cenderung menunjukkan simptom kemurungan berbanding surirumah sepenuh masa. Dalam erti kata lain, ibu bekerja adalah lebih bahagia dan sihat fizikalnya – ini tentunya akan memberi kelebihan kepada si anak.

Ibu-ibu akan lebih teruja merancang aktiviti hujung minggu, percutian, dan sebagainya. Rasa rindu pada anak bila seharian tak berjumpa. Bila ibu gembira, anak-anak pun mestilah seronok!
Penyelidik mendapati antara faktor yang menyumbang kepada hasil kajian tersebut adalah rasa keyakinan diri dan kepuasan yang didapati daripada pekerjaan itu sendiri. Ternyata, pekerjaan di luar rumah memberi ibu lebih ‘me time’ di samping mengekalkan kehidupan sosial yang aktif.
in summer countryside
2. Jadi Inspirasi Buat Anak
Ibu bekerja yang bijak membahagikan masa dengan anak-anak boleh meninggalkan kesan positif kepada anak, terutamanya anak perempuan. Mereka membuktikan bahawa seorang wanita juga mampu menjadi apa saja. Ini mendorong anak untuk mengejar cita-cita yang tinggi.
Sifat juang yang ditunjukkan oleh ibu tentu sekali dapat menjadi pembakar semangat bagi anak untuk turut sukses seperti ibunya. Dalam sebuah kajian Harvard Business School mendapati bahawa keluarga yang memiliki ibu bekerja mempunyai pendapatan yang tinggi apabila mereka meningkat dewasa.
Foto Kredit: aboutislam.net
3. Waktu Lebih Berkualiti
Walaupun memiliki masa yang terhad, ibu sebenarnya tetap dapat meluangkan masa berkualiti bersama anak. Malah, bekerja mungkin akan membuatkan anda lebih teruja untuk berjumpa anak dan meluangkan masa dengan sepenuh perhatian bersama mereka berbanding apabila duduk seharian di rumah.
Anda tentu faham, sekalipun kita berada sepanjang hari di rumah bersama anak, tak semestinya kita meluangkan masa bersama mereka. Bahkan, kita mungkin terlalu sibuk dengan pelbagai tugasan seperti memasak, membersih, mencuci hingga terlupa untuk meluangkan waktu yang betul-betul berkualiti bersama anak.
Dalam sebuah penyelidikan yang dilaporkan dalam Washington Post, waktu ‘bersama’ keluarga sepatutnya diukur daripada momen, bukannya minit. Penyelidikan tersebut telah mendapati bahawa kuantiti masa yang diluangkan oleh ibu bersama anak kecil berusia antara 3 hingga 11 tahun itu tidak memberi impak kepada pembangunan mereka berbanding cara mereka menghabiskan masa bersama.

4. Peluang Untuk Anak Bersosial
Menghantar anak ke taska atau rumah pengasuh bukanlah satu pilihan yang teruk. Sebaliknya, dengan memilih tempat asuhan yang sesuai, anak-anak dapat memperkembangkan potensi diri mereka dengan baik.
Menghantar anak ke tempat asuhan atau taska boleh memupuk rasa independent pada anak tanpa ibu bapa mereka. Ini membawa kepada keyakinan diri, minat untuk berkawan di samping dan mempelajari perkara-perkara baru untuk dikongsi dengan anda di rumah.
Memang banyak yang kita dengar tentang pengasuh dan taska yang cuai menjaga anak-anak, namun anda tak perlu begitu fobia kerana masih banyak pusat jagaan yang bagus dan pengasuh yang penyayang. Dah macam keluarga kedua, anak-anak kecil juga rapat dengan cikgu dan keluarga pengasuh kerana dijaga seperti anak sendiri. Manja pulak tu!
Foto Kredit: haikudeck.com
5. Dapat Menyumbang Kepada Pendidikan Anak-anak
Segala penat lelah anda bukanlah sesuatu yang sia-sia. Selain dapat meningkatkan skil yang dipelajari suatu masa dahulu, anda juga mampu menjuruskan minat anda terhadap sesuatu yang menjana pendapatan.
Secara tidak langsung, anda juga dapat menyumbang kepada tabung pendidikan anak-anak di masa hadapan. Bukan nak kejar wang semata-mata, namun cuma berpijak di bumi nyata. Dalam keadaan ekonomi yang semakin meruncing ini, tak ada yang percuma. Jadi kalau kita dapat menabung untuk anak-anak, sedikit sebanyak ia dapat menjadi landasan yang lebih selesa, terutamanya dalam hal-hal emergency.
Foto Kredit: vitalhike.co.uk
Jangan Asyik Rasa Bersalah
Sebagai ibu mungkin kita terlalu meletakkan expectation yang terlalu tinggi untuk dicapai oleh diri sendiri. Kalau boleh, semua ibu nak jadi supermom dan beri yang terbaik buat anak.
Namun setiap orang diletakkan dengan cabaran dan situasi yang berbeza dan inilah yang menentukan pilihan masing-masing.
So, stop feeling guilty. Working does not make you less a mother!


Lelaki Berjambang Ternyata Lebih Sihat Dan Digilai Wanita

“Amboi, bukan main macam-macam stail janggut sekarang. Aku ingatkan kalau muka bersih, lagi nampak muda, ‘babyface’. Rupanya banyak pula kelebihan janggut lelaki. Menarik juga ni.”
Wahai kaum Adam, letakkan pisau cukur anda sekarang!

Jika anda tak pernah terfikir untuk menyimpan jambang, mungkin anda patut mempertimbangkannya semula. Fakta tentang kelebihan janggut lelaki sama ada dari sudut sains mahupun psikologi telah terbukti.
Mari kupas apa penjelasannya.

Foto Kredit: hindustantimes.com

6 Kelebihan Janggut Lelaki Yang Anda Perlu Tahu
Ini 6 kelebihan janggut lelaki yang mungkin anda tak pernah tahu sebelum ini.
1. Melindungi Dari Sinar UV
Menurut sebuah jurnal daripada University Of Southern Queensland ini, janggut dapat melindungi 95% kulit wajah anda daripada sinaran matahari dan UV yang merosakkan kulit.
Hasilnya, kulit anda kurang berkedut, kendur, dan kulit bintik-bintik yang tidak diingini. Sekaligus, ia mengurangkan risiko lelaki daripada terkena kanser kulit!
Foto Kredit: history.co.uk
2. Mengurangkan Risiko Lelah
Tahukah anda, kelebihan janggut ini turut membantu mengurangkan risiko penyakit lelah.
Eh, bagaimana pula? Menurut sebuah laporan daripada Huffington Post, janggut ini dapat bertindak sebagai ‘penapis’ yang membantu menghalang debu daripada memasuki sistem pernafasan anda.
Jadi, udara yang anda sedut akan menjadi lebih bersih secara semulajadi. Tapi, kenalah selalu trim dan jaga kebersihan janggut ya.
Foto Kredit: rotana.net
3. Selamat Tinggal Jerawat!
Dr. Shannon C. Trotter, pakar dermatologis merungkaikan bahawa tindakan mencukur boleh membawa jangkitan bakteria dan iritasi kulit.
Ini kerana, mencukur akan menyebabkan bukaan pada rongga kulit lalu mendorong pelbagai masalah kulit muka seperti jerawat.
Foto Kredit: bonnelogia.com
4. Lebih Maskulin
Memang tak dapat disangkal lagi, jambang menjadi simbol kelelakian.
Namun, ia bukan dakwaan semata-mata. Kajian daripada Evolution and Human Behavior telah membuktikannya.
Satu tips daripada sebuah artikel Fox News ini pula tentu amat bermanfaat kepada anda: Wanita paling tertarik dengan ’10-day stubble’ atau jambang lelaki yang dibiarkan panjang selama 10 hari.
5. Digilai Wanita
Walaupun setiap wanita mempunyai pilihan tersendiri, namun secara umumnya mereka lebih tertarik kepada lelaki yang berjambang.
Menurut sebuah kajian yang dilaporkan oleh The Telegraph, wanita mendapati kelebihan janggut lelaki ini menampakkan mereka lebih matang, romantik, agresif, tegap, dan dominan.
’10-day stubble’ dikatakan paling seksi dan menarik. / Foto Kredit: lds.net
6. Tampil Lebih Yakin
Kebanyakan lelaki yang menyimpan janggut mendapati bahawa mereka akan berasa lebih konfiden terhadap diri sendiri secara automatik.
Malah, orang sekeliling akan mula mengambil serius terhadap pendapat anda.
Berbanding dahulu, mereka anggap lelaki itu macam budak hingusan. Bila dah berjambang, barulah nampak matang dan meyakinkan. Makin gerun pun ada!
Mana lebih nampak serius? Tentulah yang berjambang! / Foto Kredit: coolchizine.com
Bukan Sekadar Gaya!
Ternyata, ia bukan sekadar trend hipster, tetapi turut memiliki seribu satu kelebihan yang memberi manfaat.
Menariknya, ia selari dengan tuntutan Islam dan merupakan salah satu sunnah Nabi SAW.
Jadi, apa lagi, dah tiba masanya kita simpan janggut mulai hari ini. Bukan saja bergaya, dapat pahala pula kalau kena dengan niat dan caranya.


“Eh, lampin kain sekarang dah moden la. Cantik pulak tengok design ni. Dengar kata boleh jimat banyak waktu PKP. Tapi, tak leceh ke nak pakai ni?”
Kalau anda perasan, sekarang trend memakaikan anak dengan ‘cloth diaper’ atau lampin moden dah diinovasikan agar lebih mudah.

Kalau nak dibandingkan, pakai lampin pakai buang memanglah senang, tapi asyik kena pergi beli. Namun, ramai yang risau jika ‘cloth diaper’ memerlukan masa dan teknik cucian yang melecehkan.
Mungkin ramai yang masih keliru untuk memilih ‘cloth diaper’ atau lampin pakai buang untuk kegunaan anak. Di sini ada beberapa panduan untuk membantu anda mempertimbangkan antara kedua-duanya.

‘Cloth Diaper’ vs Lampin Pakai Buang. Ini 6 Kelebihan Dan Kekurangannya
1. Kos
‘Cloth Diaper’

‘Cloth diaper’ kini banyak dijual di kedai-kedai bayi termasuklah kedai online seperti Lazada. Anda yang baru nak mencuba boleh mendapatkannya dengan harga sekitar RM10-20 bagi 1 helai ‘cloth diaper’ beserta ‘insert’.
Sekurang-kurangnya anda memerlukan sekitar 12 helai ‘cloth diaper’ agar dapat menggantikannya setiap hari.  Maka, kos anggaran minima adalah sekitar RM 10-Ram20 x 12 = (RM120- RM240).
Anda boleh membeli lebih banyak supaya masa cucian dapat diselangkan. Lampin juga akan tahan lama dan lambat lusuh. Katakanlah anda membeli 24 helai, harga keseluruhan adalah sekitar RM480. (Bergantung pada jenama juga ya)
Tapi ini anggaran saja. Selalunya kalau beli sekali banyak, dapatlah harga yang lebih murah.
Kos ini hanya dikeluarkan sekali untuk sepanjang 2-3 tahun kerana kebanyakan ‘cloth diaper’ boleh dilaras saiz mengikut bayi anda. Bukan itu saja, ia juga boleh digunakan pada anak-anak yang berikutnya.
Lampin Pakai Buang
Harga 1 pek lampin pakai buang adalah sekitar RM30 untuk 1 pek 60 keping, harga bagi sekeping adalah RM0.50.
Katakan bayi menggunakan 7 lampin pakai buang sehari, maka kosnya adalah seperti berikut:
RM0.50 x 7 =RM3.50 sehari
RM3.50 x 30 hari = RM105 sebulan
RM105 x 12 bulan =RM1260 setahun
RM1512 x 3 tahun =RM3780 untuk 3 tahun
*Pendapat kami: Dari segi kewangan, penggunaan ‘cloth diaper’ lebih menjimatkan jika ia dipakai dengan konsisten.
Foto Kredit: ebay.com
2. Ketahanan Daripada ‘Bocor’
‘Cloth Diaper’
Secara umumnya, ‘cloth diaper’ tidak mempunyai kuasa serapan sebanyak lampin pakai buang. Maka pada waktu malam, anda mungkin perlu meletakkan 2 atau lebih ‘insert’ pada ‘cloth diaper’ agar ia dapat bertahan hingga pagi.
Namun, pelbagai penambahbaikan telah dilakukan kepada teknologi ‘cloth diaper’ untuk memastikan bayi dapat kekal kering dalam tempoh yang lebih lama.
Lampin Pakai Buang
Lampin pakai buang biasanya mudah dipakai pada bila-bila masa termasuklah pada waktu malam. Namun anda mungkin terpaksa beralih kepada beberapa jenama untuk memastikan bayi anda kekal kering sepanjang malam.
*Pendapat kami: Lampin pakai buang biasanya dapat bertahan lebih lama tanpa bocor.
Foto Kredit: bumgenius.com
3. Ruam Lampin
‘Cloth Diaper’
Ruam yang terjadi kepada kulit apabila memakai lampin tidak sama untuk semua bayi. Ada yang berpendapat ruam lampin ini boleh terjadi kerana ‘cloth diaper’ membuatkan kulit bayi cepat terdedah pada kelembapan. Namun, ada juga yang berpendapat bahawa penggunaan ‘cloth diaper’ mengurangkan ruam dan lebih hygienic kerana ia membuat ibu bapa lebih sering menukar lampin.
Lampin Pakai Buang
Lampin pakai buang mungkin dapat memberi lebih pengudaraan dan serapan pada kulit bayi. Namun, terdapat beberapa kes di mana kulit bayi mudah melecet kerana sensitif dengan gel dan fabrik pada lampin pakai buang ini.
*Pendapat kami: Ruam lampin boleh berlaku pada kedua-dua keadaan, bergantung kepada kesesuaian kulit bayi.
Foto Kredit : http://happybabysleep.com.au/
4. Jimat Masa
‘Cloth Diaper’
Memandangkan ‘cloth diaper’ tidak menyerap sebanyak lampin pakai buang, kita kenalah lebih rajin menukar lampin. Kerja lebih diperlukan untuk mencuci dan menjemur ‘cloth diaper’ untuk dipakai semula.
Ia mungkin melecehkan sedikit terutamanya bagi anda yang kerap travel. Bagi yang menghantar bayi kepada pengasuh juga, ‘cloth diaper’ bukanlah pilihan yang memudahkan mereka.
Lampin Pakai Buang
Bagi ibu bapa yang bekerja atau sering sibuk,lampin pakai buang adalah pilihan terbaik dan lebih praktikal. Ia lebih sesuai untuk dibawa semasa dalam perjalanan. Ia juga menjimatkan masa dan tidak perlu dicuci setiap hari.
*Pendapat kami: Lampin pakai buang lebih menjimatkan masa dan mudah digunakan ketika travel.
Foto Kredit: howcast.com
5. Mesra Alam
‘Cloth Diaper’
Penggunaan ‘cloth diaper’ adalah langkah terbaik untuk menguruskan pembuangan bayi secara mesra alam. Secara anggaran, ‘cloth diaper‘ yang boleh dipakai semula adalah 20 kali lebih ‘hijau’ berbanding lampin pakai buang.
Lampin Pakai Buang
Dianggarkan 8000 keping lampin pakai buang akan digunakan oleh si kecil sehingga mereka mampu menggunakan tandas sendiri. Jika dikumpulkan, ia boleh mencapai 3.4 juta tan setahun dan mengambil masa sehingga 500 tahun untuk diuraikan sepenuhnya.
*’Cloth diaper’ bersifat lebih mesra alam dan kurang menghasilkan sisa buangan.
Foto Kredit: australiannappyassociation.org.au
6. Keselesaan Bayi
‘Cloth Diaper’
Seperti yang disebutkan di atas, ada bayi yang lebih sesuai kulitnya dengan kelembutan kain kapas ‘cloth diaper’ dan ada yang tidak. Disebabkan saiznya yang agak besar atau ‘bulky’, mungkin lebih sukar untuk bayi dipakaikan seluar.
Selain itu, disebabkan kuasa serapan yang kurang, kelembapan yang kerap dirasai oleh bayi apabila memakai ‘cloth diaper’ akan membuatnya mudah rasa tidak selesa. Namun sesetengah ibu bapa berpendapat bahawa apa yang bagus dalam hal ini ialah, ia akan membuat bayi cepat belajar untuk ‘potty training’.
Lampin Pakai Buang
Pemakaian lampin pakai buang akan buat bayi lebih selesa dengan lebih lama walaupun lampin sudah penuh. Ia juga tidak kelihatan terlalu menonjol apabila dipakai dalam seluar.
Mereka mudah tidur malam kerana ia tidak perlu ditukar selalu. Tetapi, mungkin disebabkan terlalu selesa, anak kecil akan lebih suka untuk buang air dalam lampin saja tanpa perlu ke tandas.
*Masing-masing mempunyai kelebihan dari segi keselesaan, bergantung kepada kesesuaian bayi serta cara penggunaan yang betul.
Foto Kredit: muncheemoms.com
Kesimpulan
Penggunaan kedua-dua jenis lampin ini mempunyai kelebihan dan kekurangan tersendiri, bergantung kepada rutin penjagaan bayi anda setiap hari, kemampuan kewangan, komitmen serta peruntukan masa.
Selain itu, anda juga perlu mengambil kira lampin mana yang lebih sesuai dengan kulit bayi anda kerana sesetengah bayi ada yang alergi terhadap material sintetik pada lampin pakai buang.
Anda juga boleh memilih kedua-dua pemakaian lampin bergantung kepada situasi. Contohnya, anda boleh gunakan lampin pakai buang yang lebih praktikal ketika keluar berjalan bersama bayi dan ‘cloth diaper’ ketika di rumah.


Patutlah Mahal, Rupanya Ini 7 Keunikan Kurma Ajwa Yang Dikenali Sebagai ‘Kurma Nabi’

“Wah, rupanya inilah kurma ajwa kegemaran Nabi tu. Tapi boleh tahan harga kurma ajwa ni… Kenapa mahal sangat ya?”
Buah kurma memang cukup sinonim dengan bulan Ramadhan yang mulia ini kerana adalah sunnah untuk dimakan ketika bersahur dan berbuka puasa.

Ramai mengetahui keistimewaan kurma ini terutamanya dalam membekalkan tenaga di bulan puasa.
Tapi apa agaknya kelebihan kurma ajwa hingga menjadikannya begitu mahal? Sebenarnya, terdapat beberapa kajian saintifik yang dilakukan untuk mencari kelebihan kurma ajwa.

Berikut adalah beberapa keunikan dan manfaatnya secara spesifik.

7 Keunikan & Kelebihan Kurma Ajwa Berbanding Kurma Lain
1. Disebut Dalam Hadis
Terdapat lebih 1400 jenis kurma di seluruh dunia namun kurma ajwa inilah yang pernah disebutkan secara spesifik dalam salah sebuah hadis sahih, iaitu:
Sa’ad radiallahu ‘anhu meriwayatkan Nabi sallallahu ‘alaihi wa sallam bersabda:
مَنِ اصْطَبَحَ بِسَبْعِ تَمَرَاتٍ عَجْوَةٍ لَمْ يَضُرَّهُ ذَلِكَ الْيَوْمَ سَمٌّ وَلاَ سِحْرٌ
Sesiapa yang memakan tujuh biji kurma ‘Ajwah, tiada racun atau sihir dapat memudharatkannya pada hari itu.
[Sahih al-Bukhari, Kitab at-Thibb, Bab Syurb al-Sum…, hadis no: 5779].
Disebabkan hadis yang cukup popular ini, kurma ajwa mendapat permintaan yang cukup tinggi di seluruh dunia.
2. Ciri Yang Unik
Kurma ini disifatkan berwarna lebih gelap, saiznya lebih kecil.
Isinya pula lebih tebal dan tidak terlalu manis berbanding kurma lain.
Sekali pandang, kurma ini kelihatan seperti kurma lain, namun kurma ajwa memiliki kandungan khasiat yang unik berbanding kurma lain.

3. Sumber Antioksidan
Kurma ajwa mengandungi flavonoid glycosides yang membekalkan antioksidan kepada tubuh. Kajian oleh King Saud University mendapati kadar antioksidan ini setara dengan produk antioksidan yang terdapat di pasaran.
Foto Kredit: new-muslims.info
4. Melindungi Daripada Jangkitan
Antioksidan ini membantu melindungi tubuh kita daripada jangkitan, meningkatkan kesihatan jantung, serta bersifat anti-kanser.
Kurma ajwa juga didapati kaya dengan zat magnesium iaitu mineral yang penting sebagai anti-radang. Kurma ini juga secara spesifiknya mengandungi zat anti-radang yang tertinggi setanding dengan ubat-ubatan seperti aspirin dan ibuprofen!
Foto Kredit: babycenter.com.my
5. Khasiat Untuk Ibu Menagdung & Menyusu
Kurma memang sinonim dengan ibu hamil dan menyusu kerana ia dikatakan dapat memberi tenaga. Bulan-bulan puasa ni, ramai yang kongsikan resepi jus kurma susu, kurma oat, air rendaman kurma dan sebagainya untuk ibu mengandung dan menyusu.
Secara saintifiknya, Journal of Environmental & Analytical Toxicology juga mendapati bahawa kurma ajwa ini membantu ibu meningkatkan susu badan serta melindungi tubuh mereka daripada penyakit dan jangkitan.
Ia juga membantu ibu-ibu mencegah anemia oleh kerana kandungan zat besi yang tinggi.
Foto Kredit: farmilly.com
6. Lebih Sesuai Dimakan Oleh Pesakit Diabetes
Uniknya kurma ajwa ini adalah kandungan gula yang terdapat di dalamnya hanyalah monosakarida, iaitu komposisi gula yang paling ringkas dan tak perlu diuraikan lagi.
Ini menjadikannya sesuai dimakan oleh pesakit diabetes type 2.

7. Melancarkan Penghadaman
Bulan puasa ini memang mudah untuk kita terkena sembelit atau sukar menghadam makanan kerana kekurangan air pada siang hari dan waktu makan yang berubah.
Amat digalakkan untuk amalkan kurma ajwa pada bulan ini kerana kandungan serat yang dijumpai didalamnya didapati berkesan dalam melancarkan sistem pencernaan dan seterusnya membolehkan usus berfungsi dengan lebih baik.
Foto Kredit: stasiareport.com
Antara Kurma Termahal Di Dunia
Di Malaysia harga kurma ajwa memang agak mahal, iaitu sekitar RM100+ sekilo, bergantung kepada gred kualiti.
Ini adalah disebabkan permintaan yang tinggi di pasaran seluruh dunia berbanding kurma jenis lain yang boleh didapati pada harga sekitar RM 30 sekilo atau kurang.
Apapun, buah kurma secara umumnya (tak kiralah jenis apapun), turut memiliki pelbagai khasiat yang telah dibuktikan oleh pelbagai kajian seluruh dunia selain disebutkan di dalam al-Quran. Jadi, tak perlu risau kalau kita hanya makan kurma biasa sebab ia juga mengandungi bermacam-macam kebaikan!

*Sumber: King Saudi University, NCBI, Journal of Environmental dan Analytical Toxicology


Patutlah Mahal. Rupanya Ini 10 Khasiat Pistachio aka ‘Kacang Cerdik’

“Kenapa orang panggil kacang pistachio ni kacang cerdik? Kalau makan ni boleh jadi pandai ke?”
Terkenal dengan gelaran ‘kacang cerdik’, pistachio merupakan antara jenis kacang yang terbaik untuk diamalkan dalam diet seharian. Ini kerana khasiatnya sering dikaitkan dengan peningkatan fungsi otak. Namun sebenarnya ia bukan sahaja kaya dengan nutrisi malah mempunyai banyak kelebihan lagi.

10 Khasiat Pistachio aka ‘Kacang Cerdik’
1. Baik Untuk Minda
Sesuai dengan gelarannya, kacang seperti pistachio adalah antara sumber pemakanan yang baik untuk minda. Kandungan vitamin B6 yang terkandung dalamnya mampu meningkatkan kadar penghasilan hemoglobin dalam darah. Oleh itu, peredaran darah dan oksigen dapat dibekalkan ke seluruh anggota badan termasuk otak.
Hasilnya, minda seseorang mampu memberi tumpuan dengan lebih baik. Jadi, kalau tengah mengantuk buat kerja atau ulangkaji pelajaran, bolehlah makan pistachio untuk membantu agar lebih fokus. Bukanlah boleh jadikan kita pandai ya!

2. Tinggi Serat & Protein
Pistachio sering menjadi pilihan bagi snek sihat bukan sahaja kerana kandungan kalorinya yang dan lemak tepu rendah, malah ia kaya dengan protein dan lemak sihat. Ia juga pilihan snek yang baik kerana kandungan serat dan proteinnya yang tinggi membuatkan seseorang rasa kenyang dengan lebih cepat.

3. Meningkatkan Kesihatan Mata
Pistachio adalah antara kekacang yang mempunyai kandungan antioksidan yang tertinggi. Istimewanya pistachio ini ialah ia mengandungi antoksidan jenis lutein dan zaexanthin yang berfungsi dalam mengekalkan kesihatan mata.
Dua jenis antioksidan ini melindungi mata daripada rosak akibat pendedahan cahaya biru atau ‘blue light’ dan sekaligus mengurangkan risiko seseorang untuk terkena penyakit ‘age-related macular degeneration (ARMD)’ iaitu pereputan makular yang mengakibatkan penglihatan pusat yang tajam merosot apabila usia semakin meningkat.
Foto Kredit: bfrb.org
4. Menyihatkan Rambut
Ramai orang menganggap masalah rambut gugur adalah kerana penggunaan syampu yang tidak sesuai atau rutin penjagaan rambut yang tidak betul. Sebenarnya, pemakanan kita juga memberi kesan kepada kesihatan rambut. Sebenarnya, pertumbuhan rambut yang sihat memerlukan pengamalan diet yang kaya vitamin dan mineral terutamanya vitamin E dan biotin.
Pistachio adalah makanan suplemen yang amat baik kerana ia mengandungi kedua-dua mineral penting ini termasuk protein asid amino L-arginin yang melancarkan peredaran darah. Ada juga orang yang mengamalkan mask rambut menggunakan pistachio dan nampak keberkesanannya dalam melawan rambut gugur, hujung rambut bercabang dan memberi kelembapan pada rambut.
Foto rKredit: Jenoris Hair Mask
5. Nilai GI Rendah
Walaupun kacang pistachio mengandungi kadar karbohidrat yang agak tinggi, tetapi ia mempunyai nilai GI (glycemic index) yang rendah. Jadi, ia baik diamalkan walaupun bagi pesakit diabetes.
Kandungan protein, lemak sihat dan serat yang tinggi dapat memerlahankan proses penyerapan gula dalam darah. Kadar antioksidannya yang tinggi pula membantu dalam mengekalkan fungsi sel dalam pankreas yang menghasilkan insulin.

6. Awet Muda
Pistachio amat baik untuk diamalkan kerana dapat membekalkan kesihatan dalam dan luaran. Ia memberi banyak manfaat kepada kesihatan kulit. Pengambilan pistachio secara kerap mampu membekalkan antoksidan yang dapat meneutralkan radikal bebas yang sering menyebabkan penuaan pada kulit.
Kadar asid lemaknya juga membantu dalam menghasilkan kulit yang sihat dan ‘glowing’. Kandungan vitamin E pula dalam pistachio pula dapat mengekalkan kesihatan kulit serta melindungi kulit daripada rosak akibat cahaya matahari.

7. Meningkatkan Penghasilan Darah Merah
Kacang ini juga mampu mengurangkan risiko anemia. Kandungan zat besinya dapat meningkatkan penghasilan sel darah merah, manakala mineral kuprum pula dapat membantu penyerapan zat besi secara berkesan dalam badan. Penghasilan darah merah yang baik bermakna aliran darah dalam badan juga makin baik.
Ibu-ibu mengandung yang selalu kurang darah boleh cuba makan kacang ini untuk menaikkan bacaan hB.
Foto Kredit: bigpictureeducation.com
8. Memperbaiki Sistem Penghadaman
Salah satu kebaikan pistachio ialah sebagai sumber serat yang baik. 30 gram hidangan pistachio mampu membekalkan 3 g serat, iaitu kadar yang lebih dari mencukupi dalam memastikan sistem penghadaman berfungsi dengan baik.
Kandungan seratnya juga memainkan peranan penting dalam penghasilan bakteria baik dalam usus. Ini dapat mengurangkan risiko sembelit atau penyakit berkaitan seperti gastrik ulser.
Foto Kredit: Health Magazine
9. Menyumbang Kepada Kesihatan Jantung
Mengamalkan pistachio dalam diet harian juga dapat memberi manfaat kepada kesihatan jantung. Antara kandungan penting yang dimiliki pistachio ialah antoksidan, dan asid lemak tidak tepu. Asid amino L-arginin juga dapat mengelakkan salur darah tersumbat sehingga menghasilkan darah beku.
Banyak kajian membuktikan pistachio menyumbang dalam mengurangkan paras kolesterol tidak baik (LDL) dan meningkatkan kadar kolesterol baik (HDL) dalam badan. Paras kolesterol yang baik dan terkawal dapat mengurangkan risiko seseorang daripada mengalami penyakit jantung.
Foto Kredit: csn.org
10. Sumber Vitamin B6
Dalam mengamalkan pemakanan sihat, adalah penting untuk kita pastikan setiap apa yang dimakan dapat membekalkan nutrisi kepada badan. Pistachio adalah antara makanan yang mengandungi vitamin B6 yang tertinggi.
Vitamin B6 mempunyai pelbagai fungsi. Antaranya, ia dapat membina sistem pertahanan badan yang tinggi serta melindungi badan daripada jangkitan dan kanser. Vitamin B6 juga membantu penghasilan asid amino yang berfungsi dalam membina sistem saraf yang sihat.

Elakkan Pistachio Yang Bergaram & Berperisa
Pistachio bukan saja sedap tetapi amat bagus untuk dinikmati oleh orang yang mementingkan kesihatan. Ia juga boleh ditambah dalam hidangan seperti salad, yogurt dan buah-buahan. Namun harus diingat,seperti makanan lain, pistachio perlulah diamalkan sebagai snek sampingan dan perlu dimakan dengan kadar yang terkawal.
Elakkan untuk makan pistachio yang sudah diperasakan dengan garam atau yang sudah diproses supaya tidak memberi kesan kepada tekanan darah atau paras gula dalam badan.


Harga Setanding Emas, Ini 7 Keunikan Safron. Rempah Paling Mahal Di Dunia

Pernah tak anda gunakan safron dalam masakan? Safron inilah sejenis rempah yang sangat ekslusif dan biasanya digunakan dalam masakan Timur Tengah. Kalau di Malaysia, orang gunakan untuk masak nasi beriani atau nasi Arab.
Kadang-kadang safron digelar za’faran iaitu dalam bahasa arab yang bermaksud kuning. Nama ainnya yang jarang kita dengar adalah koma-koma, bunga kumkum atau nama saintifiknya crocus sativus.

Tak kisahlah apa pun nama yang biasa anda panggil,mesti ramai sedia maklum yang harga safron ini sangatlah mahal. Bayangkan kalau yang jenis premium, 1 gram safron saja boleh mencapai ratusan Ringgit. Jadi, jom kita singkap beberapa kelebihan dan keunikan safron ini sampai membuatkan ianya begitu berharga.
7 Keunikan Safron Yang Mengagumkan
1. Telah Digunakan Sejak Berzaman-zaman
Mengikut kajian sejarah, safron ini telah mula dijumpai semasa Zaman Gangsa Yunani. Rempah ini kemudiannya digunakan secara meluas sejak awal abad ke 27 sebelum Masihi pada tamadun Gangsa. Ketika itu ramai para wanita menggunakannya dalam bancuhan untuk menghasilkan kosmetik seperti pemerah bibir dan pewarna untuk pakaian.

Pengamal perubatan tradisional zaman purba juga menggunakannya untuk rawatan seperti buasir, sakit jantung dan meningkatkan kesuburan. Kegunaannya dalam bidang perubatan juga memuncak ketika Zaman Pertengahan Eropah. Ketika itu juga, ramai yang mula mengamalkan pewarna dalam makanan untuk dipersembahkan dalam majlis keramaian.

2. Keunikan Bunga Safron
Negara Iran merupakan pengeluar safron terbesar dan terkenal dalam mengeksport safron yang berkualiti tinggi.
Rempah safron sebenarnya dituai dan dipilih satu persatu dari stigma kuntuman bunga Crocus sativus. Bunga berwarna ungu ini tergolong dalam satu keluarga dengan bunga lily. Satu pokok hanya dapat berbunga sebanyak 3 ke 4 kuntum sahaja. Manakala sekuntum bunga hanya menghasilkan 3 putik stigma.
Bunga ini juga bersifat triploid, iaitu ia tidak tumbuh secara liar dan tidak dapat membiak dengan sendirinya. Ia juga hanya berbunga setahun sekali dan hanya beberapa negara yang mempunyai cuaca yang sesuai untuk menanam pokok bunga ini seperti Iran, Maghribi, Sepanyol dan Greece. Punya payah nak tumbuh rupanya!

3. Proses Penghasilan Rempah Safron
Tadi baru cerita bab bunganya. Sekarang masuk pula proses penghasilannya sebagai rempah. Harga safron yang digunakan dalam masakan atau teh boleh melambung tinggi adalah kerana kesukaran dalam proses pengumpulan dan penyediaan sebelum dipasarkan.
Di Malaysia, harga bagi 1 gram safron yang biasa adalah sekitar RM50-RM70. Untuk seseorang mendapatkan sesudu rempah ini, ia perlu dipetik daripada 60 kuntum bunga. Selalunya ia dipetik dengan tangan, bukannya mesin. Selepas dipetik, ia perlu melalui proses pemanasan dan pengeringan yang agak rumit supaya rasanya lebih menyerlah dan tahan lebih lama.
Foto Kredit: kashmirbox.com
4. Khasiat Safron
Walaupun safron sangat mahal, namun permintaannya tetap tinggi dek kerana khasiatnya.
Menurut HealthLine.com, kajian telah membuktikan bahawa safron mengandungi komponen yang baik untuk kesihatan jantung. Ia juga dipercayai mampu menghalang pembiakan sel kanser. Terdapat kajian yang turut mendapati safron boleh meningkatkan memori. Jadi tak hairanlah di Malaysia, ianya sering dipromosikan sebagai suplemen untuk minda.
Selain itu ia juga digunakan secara turun-temurun untuk mengubati

masalah kesuburan
menghilangkan ruam dan jerawat
penyakit saluran kencing
meningkatkan selera kanak-kanak

Foto Kredit: shutterstock.com
5. Terkenal Sebagai Anti-Depressant
Rempah termahal di dunia ini juga dikenali sebagai ‘sunshine spice’ bukan hanya kerana warna kuning ceria yang dihasilkannya, malah banyak kajian yang menyokong keberkesanan safron dalam mencegah kemurungan dan stres. Sebuah penemuan mendapati safron dapat memberi kesan penyembuhan bagi kemurungan tahap sederhana hingga tahap tinggi seperti preskripsi ubat antikemurungan fluoxetine.
Dalam kajian lain, safron juga terbukti dalam membaiki simptom yang ditunjukkan oleh pesakit kemurungan. Ini membuatkan safron sebagai alternatif untuk rawatan kemurungan bagi pesakit yang tidak serasi dengan ubat antikemurungan dengan baik.
Foto Kredit: portal.gerchikco.com
6. Pewarna Makanan Semulajadi
Seringkali safron digunakan dalam resepi untuk membangkitkan rasa, aroma dan warna pada masakan. Ia juga digunakan secara meluas sebagai pewarna makanan semulajadi terutamanya dalam masakan Timur Tengah. Di Malaysia, kita boleh nampak ia digunakan dalam nasi arab atau nasi beriani.
Pewarna daripada sumber semulajadi tentunya lebih selamat dan membangkitkan rasa dalam masakan. Anda juga pasti dapat khasiat safron dalam setiap suapan.
Foto Kredit: bbcgoodfood.com
7. Safron Tiruan
Oleh sebab harganya yang tinggi, terdapat segelintir pengedar rempah yang mencampurkan safron dengan bahan lain atau mengeluarkan safron tiruan untuk mengaut keuntungan. Jadi anda perlu pastikan safron yang dibeli adalah tulen.
Helaian safron perlulah berwarna merah gelap. Lebih gelap, maka lebih tinggi kualitinya. Ia juga perlu mempunyai hujung berwarna jingga. Jika ia tidak punya hujung berwarna jingga, ini bermakna safron itu berkualiti rendah atau sekadar diwarnakan. Ia juga sepatutnya berbau harum bak bunga dan tidak berbau seperti kulat lembap. Menurut sumber, lebih elok membeli safron jenis helaian kasar daripada serbuk kerana serbuk safron tidak tahan lama dan selalunya berkualiti rendah.
Foto Kredit: huffingtonpost.co.uk
Berbaloi Dengan Harga
Sejak dahulu lagi orang sudah mula mengenali potensi tinggi pada saffron. Lebih-lebih lagi khasiatnya untuk merawat pelbagai jenis penyakit. Baunya yang harum dan warna kuning terang yang dikeluarkannya pula menjadikan rempah ini sesuai digunakan sebagai perasa dan pewarna hidangan.
Jadi, sekarang dah tahu kan kenapa safron ni mahal sangat?


Kelebihan Makan Kaki Ayam, Rupanya Untuk Awet Muda!

Siapa merupakan peminat kaki ayam dekat sini? Kalau kita tengok dalam drama Korea, memang mereka sangat menggemari kaki ayam pedas dan dimakan pada setiap waktu. Rupa-rupanya kaki ayam adalah rahsia orang Cina dan Korea kelihatan awet muda! Nak tahu apa kelebihannya, jom baca di bawah.
Kaki ayam dan kolagen
Salah satu faedah positif yang berkaitan dengan kaki ayam adalah kulit yang bersih dan awet muda. Kajian oleh Department of Animal Science of National Chung-Hsing University di Taiwan menunjukkan bahawa kaki ayam mengandungi banyak kolagen. Penyelidikan di universiti ini juga mengesahkan kaki ayam sebagai sumber alternatif yang baik untuk kolagen. Apa lagi kalau kolagen dapat membantu kita kelihatan awet muda kan?

Kaki ayam bukan sahaja kaya dengan kolagen tetapi juga sumber asid hyaluronik dan chondroitin sulfate. Asid hyaluronik boleh menghalang kesan penuaan. Chondroitin sulfate adalah baik untuk osteoartritis dan orang yang mengalami masalah sendi. Rupa-rupanya, faedah bukan hanya untuk kulit tetapi juga untuk jantung.

1. Kulit lebih sihat dan muda

2. Ia kaya dengan kalsium dan protein, tanpa karbohidrat.
3. Ia meningkatkan bekalan darah dengan menguatkan saluran darah.

4. Melambatkan kesan arthritis.
5. Mengurangkan rasa sakit dan bengkak (keradangan).
*Jadi, kena makan kaki ayam banyak-banyak la kan?
Sumber : delishably.com


Hanya Kerana Pisang, Usus Anak Padat Dengan Najis Dan Nyaris Dibedah

Perjalanan usus yang lancar dan selalu membuang air besar adalah amat penting bagi anak-anak yang sedang membesar. Salah satu caranya adalah dengan memberi anak makan buah pisang. Namun, berbeza pula dengan situasi yang dikongsikan oleh ibu ini dimana anaknya mengalami masalah usus padat dengan najis gara-gara terlampau banyak makan pisang. Bahaya tu!
KISAH APRIL 2017
Scroll album, terjumpa gambar Haziq masa warded di Hospital Sultanah Aminah di Johor Bharu. Waktu tu, kami sebenarnya nak pergi bercuti ke JB. Dalam perjalanan ke sana, Haziq moody. Makan tak nak, minum pun kena paksa. Tapi kami anggap mungkin sebab dia demam.

Sampai hotel nak check in, Haziq menangis non stop. Serba tak kena. Masuk tandas, tengok diaper kering. (Aik, takkan tak kencing langsung. Pelik ni.) Haziq mula nangis sekuat hati, tak ada kompromi dah. Dia cakap sakit kat perut. Tekan perut da keras, pundi da keras. Tak sempat check in, kami pi klinik. Hari Ahad, klinik banyak tutup. Syukur jumpa satu klinik yang buka.

Doctor check, doctor minta terus ke Hospital, bahagian kecemasan. Kami blur. Doctor explain, Haziq tak kencing dah lebih 4 jam. Sangat bahaya untuk kanak-kanak. Boleh akibatkan pundi kencing pecah! (Masa ni, Allah je tahu apa perasaan kami). Hujan lebat, kami redah cari hospital berhampiran. Terus berlari bawak Haziq ke bahagian kecemasan. Bila doctor panggil dan check Haziq, doctor terus refer ke bahagian red zone! (Ummi da nak nangis masa ni)

BILA BUAT XRAY, USUS DAH BENGKAK
Datang doctor pakar, minta Haziq buat xray. Saluran air kencing da penuh dan terlalu sendat. Usus Haziq dah membengkak, kalau lambat keluarkan air kencing, boleh effect buah pinggang Haziq! Allahuakbar, ummi rasa nak pengsan. Kaki dah tak kuat, seram sejuk badan, dukung Haziq. Ayah Haziq kat luar menunggu.

Doctor ambil darah Haziq, Haziq pun meraung kesakitan. Ummi mampu peluk dan pujuk Haziq je. Paling gerun, bila doctor nak masukkan tiub untuk keluarkan air kencing Haziq. Risiko? Ya, ada risiko nya. Tapi, tu je cara yang ada. Dua kali Doctor cuba, tak juga boleh. Haziq dah pucat kesakitan menangis. Merayu kat ummi, nak balik. Ummi mampu peluk je Haziq, ummi tak kuat nak pandang mata Haziq waktu ni. Apa yang silap, kenapa Haziq tak boleh kencing macam biasa.
Doctor kata, kena buat operation jugak! OT room doctor dah booked. Tunggu doctor pakar datang. Ya allah, ummi rasa nak pitam. Takkan sampai kena operate! Haziq kena naik ke ward sementara, tunggu Doctor pakar datang. Ada sesi interview. Nurse tanya bila last Haziq buang air besar, apa menu Haziq makan dan minum, berapa kali kekerapan yang biasanya Haziq buang air besar dan kecik.
Habis tu, Doctor pakar datang. Tengok result darah dan xray Haziq. Doctor minta izin cuba masukkan sekali lagi tiub untuk keluarkan air kencing Haziq. Ummi dengan berat hati, terpaksa akur. Ayah Haziq pun ada sekali, sama-sama risau tengok anak yang dalam kesakitan.
BOLEH SEBABKAN KEMANDULAN
Tiub yang ada besar, doctor explain apa risikonya. Kalau silap cara, boleh akibatkan luka dan maybe boleh akibatkan kemandulan pada Haziq. Ya allah, berita apa lagi ni. Kami tak ada pilihan. Kami serahkan pada doctor pakar buat keputusan. Selebihnya, kami mampu berdoa saja pada Allah untuk Haziq.

Alhamdulillah, doctor berjaya keluarkan air kencing Haziq. Kemudian, doctor masukkan ubat untuk pelembut najis. Haziq tak membuang baru 1 hari, tapi kami tak sangka hasilnya sampai buat dia sakit macam tu. Selalunya dia akan membuang setiap hari sekali sekurang-kurangnya.
Bila borak dengan doctor, doctor syak Haziq jadi macam tu sebab ‘pisang’. Yea, pisang! Doctor explain gambar xray usus dan pundi Haziq. Usus penuh dan padat langsung tak ada ruang. Najis terlalu banyak, kalau tak keluarkan, usus boleh pecah. Dan, paling buat kami terkejut, doctor kata pisang adalah salah satu punca kanak-kanak sembelit teruk. Bukan Haziq sorang, tapi dah banyak kes jadi macam tu sebab makan pisang.
GARA-GARA PISANG…
Haziq suka pisang. Kebetulan memang seminggu tu dia kerap makan pisang. Menu yang lain semua sama je. Air masak dia minum jugak, tapi tak cukup doctor kata. Kalau makan pisang, kena lebihkan ambil air kosong daripada biasa. Pisang akan buat najis jadi banyak, dan usus akan jadi sendat, padat. Maafkan ummi sayang. Ummi ingatkan pisang ni melawaskan, tapi sebaliknya.

Sejak dari kes tu, kami kawal Haziq. Kalau makan pisang, cukup sebiji je. Lepastu, memang kami akan bagi dia air kosong banyak-banyak. Ni lah kisah yang kami takkan lupakan. Hanya kerana pisang, Haziq nyaris kena operate. Sejak Haziq hadir dalam hidup kami, slowly banyak perkara yang kami tak pernah tahu, jadi tahu. Benda yang kami tak pernah kisah, sekarang jadi keutamaan kami.
Betul kata orang, bila kau dah ada anak, hidup kau akan berubah 360°!! Tu la kisah Haziq, Ummi ter throw back malam ni. Hehe, ada ke ni yang baca? Ingat ya, siapa ada anak kecik. Jangan bagi anak makan pisang banyak sangat. Kalau anak tak kencing lebih 4 jam, terus ke Hospital tau. Jangan pergi Klinik. Banyak lagi kisah Haziq ni. Nanti ada masa kita sembang lagi. Sampaikan pada kawan-kawan yang ada anak kecik tau. Pantau diaper anak selalu.
Sumber : Niena Samsir


Kelebihan Malam Nisfu Sya’ban & Amalan Yang Digalakkan

Kedatangan malam nisfu Syaban amat dialu-alukan oleh umat Islam kerana bulan Sya’aban merupakan bulan yang mulia, bulan beribadah dan bulan untuk memperbaiki diri.
Sya’aban juga satu daripada empat bulan yang dinyatakan Allah S.W.T sebagai bulan yang dihormati
seperti firman-Nya yang bermaksud :

“Sesungguhnya bilangan bulan-bulan di sisi (hukum) Allah ialah dua belas bulan, (yang telah ditetapkan) dalam Kitab Allah semasa ia menciptakan langit dan bumi, di antaranya empat bulan yang dihormati. Ketetapan yang demikian itu ialah agama yang betul lurus”
(Surah at-Taubah : 36)
Menurut ahli tafsir, empat bulan yang dimaksudkan dalam kalimah ( arba’ata Hurum ) ialah bulan Rejab, Sya’aban, Ramadhan dan Muharam. Imam-at Thabrani meriwayatkan daripada Anas bin Malik r.a. apabila tiba bulan Rejab, baginda Rasulullah s.a.w. berdoa supaya diberkati bulan tersebut dan bulan Sya’aban serta Ramadhan berikutnya doa baginda yang bermaksud :

“ Ya Allah, berkatilah hidup kami di bulan Rejab dan Sya’aban dan sampaikan (hayat) kami kepada bulan Ramadhan”.

Kelebihan Malam Nisfu Syaban (Hadis Sahih)
Daripada Laman Web Rasmi Mufti Wilayah Persekutuan menerusi artikel Irsyad al-Hadith Siri ke-70: Kelebihan Malam Nisfu Sya’ban, dinyatakan antara kelebihan malam Nisfu Syaban antaranya adalah berdasarkan hadis berikut:
Daripada Mu’az bin Jabal RA, bahawa Nabi SAW bersabda:
يَطَّلِعُ اللهُ إِلَى خَلْقِهِ فِيْ لَيْلَةِ النِّصْفِ مِنْ شَعْبَانَ فَيَغْفِرُ لِجَمِيْعِ خَلْقِه إِلَّا لِمُشْرِكٍ أَوْ مُشَاحِنٍ
Maksudnya: “Allah SWT melihat makhluk-Nya pada malam nisfu Sya’ban kemudian mengampunkan semua makhluk-Nya kecuali orang yang syirik dan juga orang yang bermusuhan”. [Sahih Ibn Hibban, no. Hadith 5665]

Menghidupkan bulan Sya’ban termasuk Nisfu Sya’ban dengan ibadat seperti membaca al-Quran, bertaubat, beristighfar, berdoa, solat hajat dan sebagainya adalah ibadah yang baik bagi mendekatkan diri kehadrat Allah S.W.T.
Menurut Datuk Dr. Zulkifli Mohamad al-Bakri, Islam tidak meletakkan sesuatu amalan khusus yang mungkin boleh dinisbahkan kepada Nabi SAW sebagai sunnah untuk diamalkan pada malam nisfu Sya’ban.
Tetapi dalam masa yang sama, kita hendaklah mengambil peluang dengan kelebihan yang ada pada malam tersebut dengan beramal sebanyak-banyaknya samada dengan membaca al-Quran, solat sunat, berzikir dan lain-lain lagi.
Walaubagaimanapun, kesemua amalan ini tidak boleh dinisbahkan kepada Nabi SAW sebagai sunnah yang mesti dibuat dalam bentuk tuntutan kerana kesemua amalan ini adalah bersifat umum. Maka kesimpulannya bahawa tiada amalan khusus yang sabit daripada Nabi SAW berkaitan malam nisfu Sya’ban.
Contoh Amalan Malam Nisfu Sya’ban Yang Digalakkan
Seperti yang kita sedia maklum, masyarakat Islam di Malaysia memperbaynakkan amalan di bulan ini dengan membuat pelbagai aktiviti ibadah untuk mendekatkan diri kepada Allah S.W.T seperti puasa, solat, membaca al-Quran, berdoa, bersedekah, bertahlil, berwirid dan sebagainya.
Menurut S.S Dato’ Dato’ Hj Abd. Majid Bin Omar, mereka yang sudah sebati degan amalan terseut melakukannya kerana mereka melihat kepada pengisian ibadah pada bulan atau hari tersebut tidak bertentangan dengan syariat Islam.
Ini kerana semua amalan diyakini baik bagi mendekatkan diri kepada Allah S.W.T.
Antara contoh amalan yang dilakukan mereka yang dianggap Sunnah Rasulullah s.a.w:
1. Puasa sunat
Mengikut Sunnah Nabi Muhammad s.a.w. membanyakkan puasa di bulan Sya’aban.
Baca juga: Puasa Hari Putih (13, 14 & 15 Haribulan Dalam Bulan Islam): Hukum, Niat & Kelebihannya
2. Membaca surah Yasin
Nabi Muhammad s.a.w. menggalakkan umatnya membaca al-Quran. Setiap huruf diberi ganjaran pahala berganda. Surah Yasin adalah satu surah dalam al-Quran.
3. Berdoa
Nabi Muhammad s.a.w. mengatakan bahawa doa itu senjata orang mukmin. Allah S.W.T. memerintah hambaNya berdoa nescaya Allah S.W.T. memperkenankan doa mereka.
4. Mengadakan majlis kenduri
Nabi Muhammad s.a.w. menggalakkan bersedekah dan mengeratkan silaturrahim. Kenduri juga merupakan perhimpunan sanak keluarga.
5. Bertahlil
Kerana berpendapat tahlil itu mengandungi bacaaan dari ayat al-Quran, zikir Lailaha illallah, berdoa dan beristighfar mohon keampunan Alah S.W.T terhadap keluarga yang meninggal dunia agar dicucuri rahmat ke atas rohnya.
Tegasnya amalan-amalan tersebut tiada larangan melakukan pada bulan Sya’aban, tiada pula disunatkan kerana bulannya, hari atau malamnya tetapi apa yang disunatkan ialah kerana kesunnahan ibadah tersebut.


7 Kelebihan Mengandung, Ibu Hamil Mesti Tahu!

Apakah Kelebihan Mengandung?
Lumrah bagi pasangan yang sudah mendirikan rumahtangga mahu mendapatkan zuriat keturunan mereka. Kehamilan adalah tanda anda bakal dapat menimang cahaya mata tidak lama lagi.
Selain bercakap tentang soal menimang cahaya mata, kali ini kita akan membincangkan tentang manfaat yang diperolehi jika anda sedang mengandung!

1. Tiada lagi senggugut
Wanita hamil tidak didatangi haid. Justeru, selamat tinggal senggugut! Berita gembira buat pasangan yang merancang anak melalui kaedah semulajadi. Anda tidak perlu lagi risau melakukan hubungan intim tanpa perlu lagi melihat kalendar!
2. Terasa berseri-seri
Dengan kata lain, mungkin juga terasa lebih seksi. Pengaruh hormon estrogen dan progesteron sepanjang kehamilan menyebabkan berlaku perubahan fizikal terutama pada bahagian payudara. Gunakan kesempatan ini untuk memikat hati suami anda.

Alasan untuk menolak melayani suami ketika hamil amat tidak wajar. Hal ini boleh dimaafkan ketika kehamilan pada trimester pertama kerana anda letih dan muntah. Manakala pada trimester ketiga perasaan tidak selesa disebabkan saiz perut yang membesar. Namun, yang pasti bayi tidak sesekali akan tercedera semasa anda melakukan hubungan intim.

3. Keyakinan diri meningkat
Sesetengah wanita berasa kurang yakin ketika hamil kerana merasakan tubuh badan mereka yang membesar dan kelihatan gemuk. Anda seharusnya bersyukur kerana ia dapat menyingkirkan tanggapan orang yang mengatakan anda mandul.
Selain itu, kejayaan melahirkan bayi samada secara normal atau pembedahan akan memberikan suatu kekuatan baru kepada wanita. Bersyukurlah!
4. Selera makan bertambah
Pada peringkat awal kandungan, anda akan berasa loya dan muntah-muntah disebabkan deria yang lebih sensitif daripada biasa. Ia boleh sahaja berpunca daripada bau tumis masakan, bau wangian atau bau badan suami.
Setelah kandungan memasuki trimester kedua, badan anda telah mula serasi dengan perubahan hormon ketika hamil. Disebabkan ini juga, ibu hamil biasanya terasa mengidam mahu makan sesuatu makanan.
5. Kurang risiko kanser
Menurut kajian pakar, kehamilan memberi bentuk perlindungan kepada wanita daripada berlakunya kanser payudara dan ovari. Beberapa kajian juga mendapati, penyusuan penuh susu ibu selama 2 tahun dapat mengurangkan risiko sesetengah kanser kepada wanita.
Subhanallah!. Hal ini telah Allah s.w.t perintahkan kepada wanita supaya menyusukan anak mereka selama 2 tahun seperti yang terkandung dalam surah Al-Baqarah ayat 233.
6. Suami lebih sayang
Masa inilah kita boleh rapat lagi dengan suami. Jika mahu tengok suami sayang atau tidak, minta dia urutkan badan, urutkan kaki dan picit-picit belakang. Kalau rasa penat, minta suami kemaskan rumah. Jika mengidam, minta suami carikan apa yang kita mahu.
Tidak lakukan semua itu, tidak semestinya suami tidak sayang. Kadang-kadang, lelaki tidak tunjukkan kasih sayang secara direct. Islam juga menggalakkan suami lebih menyayangi dan menjaga isteri yang sedang hamil.
7. Peluang mendekatkan diri pada Allah s.w.t
Sepanjang hamil, wanita terpelihara suci dan tidak didatangi haid. Tempoh ini adalah saat yang sesuai untuk mendekatkan diri kepada Allah s.w.t dan berlaku perubahan yang lebih baik sebagai seorang muslimah.
Tidak semua wanita berpeluang hamil, usah persia-siakan anugerah ini. Dekatkan diri kepada Allah s.w.t dan panjatkan kesyukuran kepadaNya. Usah layankan gangguan emosi yang biasa terjadi sewaktu hamil seperti menangis atau marah-marah tanpa sebab.


‘Baby Shark Doo Doo’, Ini 7 Kelebihan Bila Mama & Papa Rajin Menyanyi Untuk Si Kecil

Memang sudah menjadi lumrah mana-mana ibu bapa pun untuk menenangkan bayi apabila keresahan. Pelbagai cara digunakan seperti mendukung dan memeluk, atau memujuk. Tapi, cara yang paling sering digunakan ialah mendodoi dan menyanyikan kepada bayi. Terdapat banyak keistimewaan dalam menyanyikan lagu kepada bayi atau bersama anak kecil. Kaedah ini digunakan seluruh dunia dan dibawa dari generasi ke generasi.
Lagu-lagu anak kecil ini bukan sahaja menenangkan malah menghiburkan dan digunakan untuk menarik perhatian kanak-kanak. Walaupun suara si ibu ‘ke laut’ ketika menyanyi, itulah suara yang paling digemari oleh bayi. Terdapat pelbagai kajian juga yang bersetuju bahawa bernyanyi untuk anak dapat membantu perkembangan mindanya terutama dari aspek pertuturan dan emosi.

7 Kelebihan Bila Mama & Papa Rajin Menyanyi Untuk Si Kecil
1. Memberi Ketenangan
Apabila hati bayi resah dan tidak tenteram, nyanyian dari ibu bapa dapat menjadi sumber ketenangan baginya. Menurut Psychology Today, sejak 25 minggu dalam kandungan, bayi anda mempunyai kelebihan untuk mengingati getar suara dan irama dari persekitarannya, lebih-lebih lagi jika nyanyian dari orang terdekat dan sering diulang-ulang.

Mindanya yang pesat berkembang mudah mengenali lagu tersebut dan memberi rasa ‘familiar’ dengan lagu tersebut. Secara tidak langsung, ia memberi rasa selesa kepada bayi dan anak kecil.

www.zerotothree.org
2. Mengeratkan Hubungan Dengan Keluarga
Tidak dinafikan lagi, menyanyi boleh dijadikan satu medium untuk mengukuhkan bonding antara bayi dan orang di sekelilingnya. Menariknya, kajian yang dilaporkan oleh The Times juga mendapati bahawa wanita dapat mengurangkan risiko postpartum depresion atau tekanan emosi dengan menyanyi kepada bayi.
Dengan cara ini juga, dapat Mama dan Papa dapat menggalakkan si abang dan kakak untuk berkomunikasi dengan bayi yang baru lahir. Lebih kerap kita bernyanyi untuknya, lebih mudah untuk bayi mengingati suara seseorang.
http://www.kindercare.com/
3. Membiasakan Dengan Rutin
Seperti yang dijelaskan dalam sebuah artikel oleh National Association for the Education of Young Children, apabila kita menerapkan nyanyian tertentu dalam setiap aktiviti yang dilakukan – seperti bangun pagi, mandi atau tidur, minda bayi makin lama makin terlatih untuk tertib mengikut rutin. Contohnya, kita menyanyikan lagu Didi & Friends semasa bermain dan alunan zikir semasa mendodoikan mereka tidur.
Cara ini dapat membuatkan bayi lebih mudah menarik bayi dan mengajaknya lakukan aktiviti tersebut. Kesannya, bayi lebih terlatih untuk mengikuti aktiviti harian secara semulajadi.
Foto Kredit : chicco.pt
4. Memberi Pendedahan Bahasa
Ditambah dengan irama menarik, bahasa dapat diindahkan menjadi sebuah lagu. Selain berbual dengannya, bernyanyi juga memberi kesan baik kepada otak mereka yang telah direka khas untuk menerima dan mempelajari bahasa asing dengan mudah dan lancar pada 3 tahun pertama dalam hidupnya.
Di Malaysia kita cukup bertuah kerana ada banyak bahasa yang boleh didedahkan seperti bahasa Malaysia, bahasa Inggeris, bahasa Cina, bahasa Tamil, atau bahasa Arab.
Jadi, rugilah kalau tak mula awal kerana kajian yang dilaporkan oleh Frontiers Academy mendapati apabila mencecah usia 8-12 tahun, kebolehan semulajadi ini akan semakin berkurang.
Foto Kredit: vestnikkavkaza.net
5. Memahami Emosi & Menggalakkan Pertuturan
Dalam setiap bait-bait lirik yang dinyanyikan sama ada lagu moden atau lagu rakyat, bayi pasti dapat menangkap perkataan yang kita selalu sebutkan dan dapat diingati olehnya.
Apabila kita menyanyi sambil memandang tepat ke matanya, mereka akan lebih yakin untuk turut sama menyebut perkataan-perkataan yang didengarinya. Dengan menyanyi juga, bayi dapat mula memahami mimik muka, emosi, dan belajar mengumpul kata-kata dan seterusnya membina ayat apabila semakin besar nanti.
Foto Kredit : talkwithmybaby.com
6. Bermain Sambil Belajar
Sejak kecil lagi, anak berkebolehan dan suka meniru gaya melalui persekitaran mereka. Bagi anak yang aktif, mungkin agak sukar untuk menarik perhatian anak supaya belajar menumpukan perhatian melalui aktiviti membaca. Cuba nyanyikan lagu mudah seperti anggota badan beserta dengan pergerakan, cara ini secara tidak langsung dapat mengajar perkataan-perkataan baru dengan cara yang lebih menarik perhatian.
Banyak pilihan lagu yang ‘catchy’ dari internet yang boleh dimainkan. Namun, ibu bapa perlulah memantau dan tidak ‘lepas tangan’ dengan membiarkan anak menyanyi dengan gajet semata-mata. Barulah anak menjadi lebih aktif dan komunikasi 2 hala dapat berlaku dengan berkesan.
Foto Kredit: imujer.com
7. Melatih Kemahiran Mendengar
Dalam bernyanyi, anak kecil bukan sahaja dapat mengembangkan kemahiran bertutur, malah kebolehannya untuk mendengar juga menjadi semakin baik. Ini merupakan salah satu kaedah terbaik bagi bayi untuk memperluaskan perbendaharaan kata melalui bunyi perkataan yang berbeza-beza.
Dengan nyanyian, anak kecil dapat menggunakan perkataan yang diketahui dalam perbualan dengan orang di sekitarnya. Bayi juga lama kelamaan dapat memberi tindakbalas yang lebih baik apabila kita berbicara dengannya nanti.
www.babycenter.com
Jom Nyanyi Sama-sama!
Nyanyian bukan sahaja dapat mengajar bayi bertutur dan mendengar dengan lebih baik, malah dapat melatihnya untuk mengawal badan sekiranya lagu tersebut disertai dengan tarian. Lebih menarik lagi, aktiviti ini dapat dilakukan bersama-sama dengan ahli keluarga lain. Dengan ini, bayi bukan sahaja dapat menguatkan hubungan dengan ibu bapa sahaja, malah dengan adik-beradik yang lain juga.
Aktiviti menyanyi juga adalah material pembelajaran yang baik untuk anak kecil. Banyak perkara seperti cara mengeja namanya,  jenis haiwan dan bunyinya, anggota badan, dan lain-lain dapat disampaikan dengan berkesan. Kaedah ini antara medium yang terbaik bagi mempersiap kanak-kanak untuk ke alam persekolahan.
Jadi, Mama dan Papa mestilah rajin ikut menyanyi sama supaya anak lebih bersemangat ya!


7 Perkara Yang Paling Kita Rindu Bila Anak Dah Bercerai Susu Badan

“Tak lama lagi Fathi kena bercerai susu. Alahai, tak sampai hatinya nak tengok dia menangis. Yalah, dah asyik ‘melekat’ je dengan aku. Tapi tak apalah, dah banyak kelebihan menyusu badan yang dia terima selama 2 tahun ini. “
Memang rasa sayu dan sedih bila hampir tiba masa untuk anak bercerai susu. Uniknya, kelebihan menyusu badan ini bukan saja pada khasiatnya, tetapi juga pada kesan sampingannya kepada emosi.

Perasan kan, masa anda menyusukan anak, ada pelbagai perkara yang berlaku dan saat ini anda berdua berada sangat rapat antara satu sama lain.
Foto Kredit: popsugar.com

7 Perkara Yang Paling Kita Rindu Bila Bercerai Susu Badan
Menyusu badan telah sebati dalam diri wanita, lebih-lebih lagi yang menyusukan badan secara ‘direct’ selama 2 tahun. Banyak kelebihan menyusu badan selain memori indah dan menggelikan hati yang akan terpahat selama-lamanya dalam ingatan kita!

1. Kena Gigit
“Aduiiii….!” Rumah yang senyap sunyi tiba-tiba terdengar jeritan.
Sahlah si ibu baru saja kena ‘gigit’ semasa menyusukan bayi. Gigitan ini memang sukar dijangka.
Kadang-kadang boleh pula berlaku semasa anak dahpun hampir terlelap.
Foto Kredit: botaebebave.com
2. Kes Tak Sempat
‘Leaking’ atau susu bocor memang biasa berlaku, kadang-kadang terkena pula pada muka bayi.
Tak tahulah sama ada susu dah terlalu penuh atau bayi terlalu ‘excited’, kadang-kadang bayi belum bersedia buka mulut lagi dah terpancut ke mukanya.
Kelakar betul melihat gelagat mereka dengan muka yang basah lencun.
Foto Kredit: realpregnancysigns.com
3. ‘Mabuk Susu’
Ada masanya bayi yang sangat lapar atau haus akan minum dengan sangat cepat dan laju.
Selepas selesai menyusu, apa lagi – mulalah buat muka ‘mamai’, ‘blur’, dan kadangkala terus tertidur buat masa yang lama sambil  tersengih-sengih. Comelnya….
Inilah yang digelar ‘mabuk susu’!
Foto Kredit: viralmesuem.com
4. ‘Sound Effect’
Salah satu kelebihan menyusu badan juga boleh melihat bakat dan kreativiti anak. Tak percaya?
Mesti ada yang ‘menyanyi’ dan membuat bunyi kelakar ketika sedang menyusu.
Mungkin ia tindakan refleks bayi atau bayi ada maksud tersendiri. Tapi bunyi yang dibuat itu menunjukkan macam sedap sangatlah susu yang sedang diminumnya itu!
Foto Kredit: life2day.gr
5. Gaya Akrobat
Bukan sekadar berbaring, kejap pusing sana, kejap pusing sini. Jangan tak tahu, ada yang cuba berdiri sambil menyusu!
Tangan tarik rambut ibu, kaki pula ternaik-naik sampai kena muka ibu.
Bila anak dah semakin besar, makin banyak gaya akrobat yang ditunjukkan. Ibu juga yang ‘terseksa’.
Foto Kredit: akronchildrens.org
6. Suka Buka Luas-luas
Kita punyalah nak menyusu senyap-senyap dan sembunyi-sembunyi, tapi si bayi suka betul buka luas-luas semasa menyusu.
Malah, tangannya sibuk nak membuka ‘sebelah’ lagi walaupun dia hanya menyusu pada sebelah bahagian.
Kalau di tempat awam, susah juga kan?
Foto Kredit: popsugar.com
7. Cakar & Cubit
Kalau nampak kesan berbirat pada dada ibu, itulah ‘angkara’ kuku bayi yang tajam.
Tak padan kecil, tangannya tak duduk diam semasa menyusu. Habis semua dicakar dan ada pula yang dicubit-cubit. Dah macam kena dera pula ya?
Foto Kredit: themominmemd.com
Uniknya Kelebihan Menyusu Badan!
Tentu ibu tersenyum apabila mengingatkannya, bukan? Yang pasti, hanya ibu dan bayi saja yang merasainya.
Selain kelebihan menyusu badan dari segi khasiatnya, ada banyak perkara yang menjadikan perjalanan ini sebuah memori yang tersangat unik!


Selain Minyak Zaitun & Mentega, Bagus Guna Minyak Sapi Untuk Masakan Bayi. Ini 5 Kelebihannya

“Wah, wangi betul tumisan bila guna minyak sapi ni. Ingatkan boleh guna untuk buat biskut je. Rupanya buat masak pun sedap. Apa khasiat minyak sapi ni ya?”
Mesti ramai pernah guna minyak sapi untuk masak nasi minyak atau buat biskut suji kan? Baunya memang wangi bila ditumis atau dibakar dalam oven.

Tahukah ibu, selain minyak zaitun dan unsalted butter, minyak sapi juga boleh digunakan untuk memasak makanan bayi.
Ia bukan saja menyedapkan makanan, malah memiliki pelbagai khasiat tau!

Nak tahu apa khasiat minyak sapi dan kelebihannya? Jom baca seterusnya.

5 Khasiat Minyak Sapi & Kelebihannya Yang Tersendiri
Minyak sapi atau ghee merupakan sejenis lemak yang terhasil daripada mentega yang dipanaskan dan diasingkan daripada pepejal susu dan air.
Minyak sapi atau ghee yang popular di India ini juga digunakan dalam beberapa jenis masakan Malaysia, terutamanya dalam hidangan istimewa seperti nasi minyak, atau biskut raya tertentu.
Memang wangi aroma minyak sapi bila dimasukkan dalam hidangan.
Selain rasanya yang sedap dan lemak, ia juga memiliki banyak kelebihan.
1. ‘Smoke Point’ Yang Tinggi
Sifat unik minyak sapi antaranya adalah ia mempunyai ‘smoke point’ yang lebih tinggi berbanding minyak lain.
Ini membuatkan minyak sapi mampu mengekalkan khasiatnya tersendiri walaupun dimasak dengan pelbagai cara sekali pun.
Berbanding dengan mentega dan minyak sayuran lain, khasiat semulajadi minyak tersebut hilang sekiranya dipanaskan dengan suhu yang terlalu tinggi sehingga boleh menghasilkan lemak teroksida dan menghasilkan radikal bebas yang berbahaya kepada badan.

2. Meningkatkan Kesihatan Mata, Kulit, Gigi & Tulang
Minyak sapi memang sesuai untuk masakan bayi kerana ia memiliki kandungan vitamin penting seperti vitamin A, dan E bagi meningkatkan kesihatan mata dan kulit.
Vitamin K dalam minyak sapi pula membantu badan menghasilkan kalsium yang optimum untuk mengawal metabolisme tulang dan gigi.
Foto Kredit: Canadian Academy Of Dental Hygiene
3. Bebas Laktosa & Casein
Walaupun minyak sapi berasal dari mentega, ia selamat diamalkan oleh bayi yang alah terhadap produk tenusu.
Dalam pemprosesan minyak sapi, elemen-elemen tersebut sudah diasingkan dan selamat digunakan tanpa kesan alergi.
Foto Kredit: istockphoto.com
4. Sumber Lemak Asid Yang Baik
Minyak sapi bukan saja kaya dengan vitamin, malah kaya juga dengan lemak asid “CLA” yang berperanan dalam memberikan impak positif kepada kesihatan.
Suatu kajian membuktikan kandungan “CLA” dalam minyak sapi dapat menghalang penghasilan sel kanser, keradangan serta mengurangkan tekanan darah.
Foto Kredit: everynutrient.com
5. Melancarkan Fungsi Usus
Asid butyric juga merupakan salah satu lemak asid penting dalam minyak sapi. Ia berfungsi untuk menghasilkan bakteria baik dalam usus.
Ia dilihat berkesan dalam menyihatkan sistem penghadaman, melancarkan usus dan melegakan sembelit.
Minyak sapi juga dikatakan mampu mengawal paras insulin, melawan keradangan dan menghalang penyakit berkaitan usus seperti penyakit Crohn’s dan radang usus.

Sumber Alternatif Lemak Sihat
Minyak sapi mempunyai sifat yang serupa seperti minyak kelapa yang memiliki lemak asid jenis rantaian medium. Ini membuatkan minyak sapi berada dalam kategori lemak sihat.
Minyak sapi dilihat mampu menjadi alternatif baik sebagai sumber lemak yang sihat kerana sifatnya yang unik serta kandungan khasiat yang cukup tinggi.
Jadi, ibu-ibu bolehlah gunakan minyak sapi untuk masak makanan bayi lepas ni. Sesekali tukar selera, mesti bayi pun suka!
Apapun, tetap kena bersederhana dan pastikan anak-anak mengambil makanan secara seimbang ya.


Ini Sebabnya Mak Ayah Kerap Tersasul Sebut Nama Anak Sendiri

“Patutlah aku panggil dari tadi dia tak menyahut dan buat tak tahu saja. Rupanya aku tersilap pergi panggil si Abang yang di sekolah. Aduhai, anak baru 3 dah nyanyuk ke. Nama anak sendiri pun ‘confuse’…”
Mesti ramai antara kita semua pernah tersasul sebut nama anak sendiri. Lebih-lebih lagi kalau kita tengah serabut dengan pelbagai perkara. ‘Multitasking’ nak siapkan anak pergi sekolah, sambil buat sarapan, sediakan baju dan sebagainya. Punyalah kita tertunggu-tunggu si anak menyahut, rupanya kita dah silap panggil.

Nak panggil adik, tersebut nama kakak. Nak panggil abang, tersebut nama adik. Yang lagi kelakar, siap boleh silap sebut nama anak walaupun anak yang nak dipanggil betul-betul ada di depan mata!
Foto Kredit: askdrnanny.com

Otak Mengkategori Orang Yang Istimewa Dan Disayangi
Menurut kajian sains yang dilaporkan menerusi Jurnal Psychonomic Society, penyelidik mendapati sebab utama ibu bapa selalu tersasul menyebut nama ini adalah kerana ibu bapa sangat sayang kepada anak mereka.

Bagaimana pula begitu?
Begini, otak manusia biasanya akan mengkategorikan memori kita mengikut kumpulan-kumpulan tertentu; seperti sebuah fail dan folder dalam komputer. Contohnya nama objek, manusia, haiwan, dan sebagainya. Dalam kategori tersebut, selalunya orang yang kita sayang dan paling rapat berada dalam satu folder istimewa.
Ada masanya, otak kita mungkin akan mengalami sedikit kecelaruan sewaktu kita stres, letih atau cemas. Menurut survey dan kajian yang mereka jalankan, nama-nama yang terkeluar semasa kita tersilap sebut biasanya terdapat dalam kelompok istimewa tersebut.
Maksudnya, kalau mak ayah tersilap sebut nama kita, dia mestilah sayang dekat kita. Kalau kita silap sebut nama seseorang yang lain, maksudnya kemungkinan besar nama dia pun ada dalam folder atau kelompok orang istimewa di hati kita.
(Jadi, sebab itulah kadang-kadang, lelaki yang ada 2-3 teman wanita pun boleh keliru dan tersasul walaupun kononnya licik.)
Foto Kredit: 123rf.com
Tersasul Bukan Sebab Nyanyuk
Seorang profesor, Emily Rogalski dari Northwestern University’s Cognitive Neurology & Alzheimer’s Disease Center menyatakan bahawa tabiat ini adalah normal dan tidak perlu anda risaukan kerana ia tidak berkait rapat dengan simptom penuaan mahupun masalah kesihatan.
Jadi, anda tak perlu risau kalau tersalah sebut nama anak kerana ia bukan petanda nyanyuk atau masalah pada memori. Sebaliknya, ia menandakan bahawa anda telah mengkategorikan nama mereka dalam sebuah kelompok yang istimewa di dalam hati dan otak anda.


Berita Baik Untuk Orang Diet! Rupanya Nasi Sejuk Dapat Kurangkan Nilai Kalori Tetapi…

Tahukah anda nasi yang disejukkan, sebenarnya akan mengurangkan nilai kalorinya, menurut Ahli Kimia ChM Doktor Fatimah Salim. Di mana, kajian membuktikan kelebihan nasi sejuk dapat menukarkan sifat kanji kepada kanji degil (resistant starch) yang bermaksud sukar untuk dicernakan oleh enzim pencernaan.
Jadi, adakah ini berita baik untuk individu yang mengamalkan diet? Jom ikuti penerangan Dr. Fatimah selanjutnya di bawah.

Baca juga: [VIDEO] Cara Anyam Ketupat Palas Versi Pantai Timur & Utara Bersama 2 Resepi Ketupat!
KELEBIHAN NASI SEJUK

Tahukah anda nasi berlebihan yang sudah sejuk, selain dari dibuat nasi goreng, boleh buat macam-macam kalau kreatif. Boleh buat:

apam nasi
lempeng
blend buat bubur
 cengkodok
nugget
goreng buat inti popia
campur telur dadar
kukus atau renjis dengan air dan panaskan dalam microwave makan seperti biasa.

Kalau malas sangat, beli saja tepung cucur adabi dan campur nasi, boleh pilih versi manis atau masin. Ada yang rajin keringkan dan goreng buat bepang atau bertih.
Kebetulan cerita pasal nasi semalam atau nasi sejuk, jom baca info yang saya pernah kongsikan dulu pasal rendah indeks glisemik nasi yang sejuk jika dibandingkan nasi baru masak. Jika dipanaskan semula, kesannya tetap sama.
NASI DISEJUKKAN MENURUNKAN NILAI KALORI
Tahukah anda nasi yang disejukkan akan berkurangan nilai kalorinya?
Asasnya, beras mengandungi karbohidrat berstruktur komplex (aka kanji) iaitu amylose dan amylopectin. Kedua kanji ini terbentuk daripada rantaian gabungan ratusan ribu molekul kecil glukosa. Semasa memasak nasi, kedua molekul kanji ini akan mengalami proses pengelatinan melalui tindak balas air dan haba.
Iya, inilah proses perubahan rupa dan tekstur beras kepada nasi. Proses pengelatinan ini penting untuk proses pencernaan supaya mudah dicerna oleh enzim dalam sistem penghadaman kepada karbohidrat ringkas iaitu glukosa.
Molekul glukosa inilah yang akan diserap ke dalam darah. Semakin banyak molekul glukosa yang berjaya terhasil semasa pencernaan kanji, semakin banyak molekul glukosa yang akan berjaya diserap ke dalam badan, semakin tinggi indeks glisemik.
Indeks glisemik merujuk kepada kepekatan glukosa dalam darah setelah makan (postprandial glucose level).
Proses pencernaan karbohidrat bergantung kepada saiz makanan, jenis masakan, saiz suapan, daya kunyahan dan proses pencernaan dalam mulut oleh enzim amylase dan dalam usus kecil oleh enzim alpha-glucosidase. Namun, faktor yang paling utama ialah sifat kimia dan fizikal komponen kanji yang terdapat dalam makanan berkenaan.
KAJIAN MEMBUKTIKAN NASI DISEJUKKAN DAPAT MENUKAR SIFAT KANJI KEPADA KANJI DEGIL
Dapatan kajian membuktikan menyejukkan nasi sebelum makan dapat menukarkan sifat kanji kepada kanji degil (resistant starch) yang bermaksud sukar untuk dicernakan oleh enzim pencernaan.
Ini kerana, apabila nasi disejukkan, kanji akan mengalami proses penyusunan semula struktur rantaian molekul glukosanya menjadi lebih padat daripada struktur kanji yang asal. Proses ini dikenali dengan retrogradation.
Keadaan ini akan menyebabkan proses pencernaan menjadi lebih sukar, di mana susah bagi enzim tadi untuk memecahkan kanji kepada molekul kecil glukosa.
Dengan berkurangnya molekul glukosa yang terhasil, maka berkuranglah molekul glukosa yang diserap ke dalam darah, maka rendah kesan glisemiknya dan kuranglah hasil kalorinya ke atas badan.
APAKAH YANG AKAN BERLAKU KEPADA KANJI DEGIL INI?

Disebabkan kanji degil ini tidak mampu dicernakan oleh enzim yang berkaitan dalam sistem penghadaman, maka ianya akan ditolak ke dalam usus besar dan akan difermentasi oleh bakteria di sana. Proses penguraian oleh bakteria ini akan menghasilkan gas hidrogen, metana dan asid lemak.
Asid lemak akan digunakan oleh badan. Manakala, gas hidrogen dan metana ini jika tidak dikeluarkan (dalam bentuk kentut) boleh menyebabkan kembung atau orang lama panggil dengan istilah angin.
Menariknya sesetengah individu tidak terkesan dengan pengumpulan gas kerana kepelbagian jenis bakteria dalam usus besar mereka. Semasa proses penghuraian, jenis bakteria yang berlainan akan menghasilkan bahan kimia gas yang berlainan.
Bahan-bahan kimia gas ini akan bertindakbalas sesama sendiri dan saling meneutralkan. Maka, tiadalah gas yang terkumpul, tidaklah akan kembung.
Disebabkan rendah indeks glisemik, nasi sejuk bagus untuk mengurangkan risiko kencing manis dan kegemukan. Namun, mereka yang menghadapi masalah ‘kembung’ tidak digalakkan disebabkan kebarangkalian pengumpulan gas dalam usus besar.
Dan yang paling penting adalah JUMLAH HIDANGAN harus diambil kira untuk mendapatkan kesan ini. Walaupun makan nasi sejuk, jika kuantiti yang diambil adalah banyak, tiada manfaatnya juga.
Nota:
Nasi sejuk yang dimaksudkan di sini ialah nasi yang TIDAK basi ya. Cara untuk menentukan nasi sudah basi atau belum ialah dengan melihat perubahan dari segi rupa, warna, tekstur dan rasa.
Sekiranya nasi masih lagi berkeadaan baik, maka bolehlah dimakan. Jika tidak, boleh buang, bagi haiwan ternakan atau dijadikan baja tumbuhan saja.
Semoga bermanfaat!
Sumber: Facebook Fatimah Salim


Ingat Senang Jadi Kidal? 7 Situasi ‘Annoying’ Ini Hanya Orang Kidal Yang Faham

Orang kidal selalu dikaitkan dengan kebijaksanaan, keunikan dan berbakat besar. Namun, sebenarnya orang kidal mengalami kesukaran dalam pekerjaan harian kerana kebanyakan barang lebih cenderung dicipta untuk orang bertangan kanan.
Bagi mereka yang bertangan kanan, anda mungkin merasakan semua situasi di bawah ini sebagai satu perkara biasa, tapi tahukah anda bahawa ia menjadi satu cabaran (dan mungkin fobia) buat mereka yang kidal!

Nak tahu apa dia 9 situasi itu? Jom skrol ke bawah.
7 Situasi ‘Annoying’ Ini Hanya Orang Kidal Faham

1. Kerusi Ini

Kebanyakan kita mesti pernah tengok jenis kerusi dengan meja lipat yang macam dalam gambar di bawah ini kan?
Walaupun ia dicipta untuk memudahkan susunan ruang atau menjimatkan penggunaan meja, ia adalah satu bentuk ‘penyeksaan’ bagi mereka yang menulis dengan tangan kiri. Mana nak letak siku kalau macam ni?
Memang boleh sakit belakang dan pinggang kalau seharian kena duduk di kelas guna kerusi ni. Tak pasal-pasal boleh senget tulisan tau!

2. Tulis Nota
Bagi yang kena salin nota panjang setiap kali kuliah, ianya juga satu bentuk cabaran sebab tangan akan tertindih dengan nota yang dah ditulis. Memang kena sediakan tisu siap-siap. Kalau tak, boleh comot satu buku.

3. Buku Jenis Spiral Bound
Bila nak tulis sesuatu di buku nota pun, memang seboleh-bolehnya nak elak guna buku yang berspring di tepi. Haa, tahu tak kenapa?
Sebabnya, bila nak mula perkataan pertama, tangan akan tertindih di atas spring. Stresnya hanya orang kidal sajalah yang faham…

4. Aktiviti Menggunting
Bila guna gunting, secara automatiknya orang kidal terpaksa masukkan ibu jari dalam lubang yang besar, manakala lagi 2 jari tersepit pada lubang yang kecil.
Kalau setakat nak gunting 1 benda saja, bolehlah tahan lagi. Tapi kalau ada aktiviti yang melibatkan penggunaan gunting, contohnya kena buat kraftangan atau apa-apa projek kelas, boleh melecet jugalah jari bila guna gunting lama-lama. Aduhai.
Foto Kredit: health.com
5. Pembuka Tin
Sama juga seperti gunting, bukan mudah nak buka tin menggunakan can opener kalau anda seorang kidal.
Rasa nak tergeliat pula tangan bila dipusingkannya. Bila berjaya tu, rasa nak melompat kegembiraan sambil ucap tahniah pada diri sendiri.
Foto Kredit: diply.com
6. Pakai Kerongsang
Bagi orang perempuan pula, anda mesti faham situasi bila nak mengenakan kerongsang. Pakai-pakai, jadi terbalik. Contohnya kalau kerongsang bentuk rama-rama. Sesungutnya jadi ke bawah sebab pinnya susah nak diketipkan macam biasa.
Jadi, lain kali kena beringat untuk beli pin yang universal sikit. Bentuk bulat atau bunga yang tak kisah mana atas bawahnya.
Foto Kredit: lelong.my
7. Suap Makanan
Disebabkan tangan kiri adalah tangan yang dominan, kadang-kadang terlupa nak suap atau pegang makanan dengan tangan kanan. Terutamanya makanan jenis snek seperti burger atau aiskrim.
Jadi selalulah kena tegur atau kecam sebab orang nampak kita makan dengan tangan kiri. Bukannya sengaja, tapi kadang-kadang dah sibuk sangat memang tak ingat. Bagi yang tak biasa, mungkin nak pakai sudu pun terasa kekok pada awalnya.

The Struggle Is Real
Walaupun nampak macam perkara remeh, tapi inilah antara cabaran harian yang dialami oleh orang kidal. Mereka ini terpaksa membiasakan diri untuk tinggal dalam dunia orang bertangan kanan yang lebih dominan.
Kalau nak sesuatu yang khas untuk digunakan oleh orang bertangan kiri, memang kena tempah khas. Contohnya gitar. Kosnya pula jangan cakaplah. Memang mahal!
Walau apapun, mungkin disebabkan cabaran itulah orang bertangan kiri sering dikatakan unik dan berbakat besar. Tengok sajalah apa yang mereka perlu hadapi setiap hari. Betul tak?


Orang Yang Rendah Itu Sebenarnya Sangat Istimewa & Unik

“Malasnya aku nak pakai kasut tinggi ni. Buat susah nak berjalan je. Balik makan malam nanti pun, mesti akan rasa sakit-sakit satu badan. Kalaulah aku tinggi kan senang. Tak adalah terjingkit-jingkit nak capai barang yang tinggi. Apalah agaknya kelebihan orang pendek ni? Ada ke?”
Di Malaysia saja, kita boleh lihat begitu ramai yang bertubuh kecil atau rendah. Walaupun nampak comel, kadangkala ia boleh menjadikan seseorang berasa  ‘insecure’ dan kurang yakin berhadapan dengan orang lain. Malah, bukan setakat wanita saja yang mengalami masalah ini, lelaki juga tidak dapat lari daripadanya.

Namun, siapa kata orang yang rendah tak ada keistimewaan? Mereka ada ini ‘super power’ tensendiri juga!
Foto Kredit: juttlog.com

6 Kelebihan Orang Pendek & Bertubuh Kecil Yang Kita Terlepas Pandang
Di sini kami senaraikan beberapa kelebihan orang pendek dan bertubuh kecil molek. Antaranya memang telah terbukti oleh penelitian sains.

1. Anda Lebih Sihat
Dari sudut kesihatan, didapati orang yang bertubuh rendah ini mempunyai jangka hayat yang lebih panjang. Malah, ada bukti yang menunjukkan bahawa golongan ini kurang terdedah kepada kanser, terutamanya kanser kulit dan kanser payudara.
BBC News melaporkan bahawa bagi setiap ‘lebihan’ 10cm ketinggian, risiko terkena kanser akan meningkat sebanyak 18% bagi wanita dan 11% bagi lelaki. Kajian terbaru juga mendapati bahawa mereka yang mempunyai kaki yang panjang lebih berisiko untuk mendapat penyakit kanser kolorektal, seperti yang dinyatakan oleh HuffingtonPost.
Walaubagaimanapun, perlu diingat bahawa pertumbuhan kanser banyak bergantung kepada cara hidup dan juga pemakanan.
Foto Kredit: kalamsaha.com
2. Seorang Yang Setia
Ini berita baik bagi anda kaum lelaki (dan juga kaum wanita yang sedang mencari pasangan hidup). Menurut majalah terkemuka, Men’s Health, dilaporkan bahawa lelaki yang rendah adalah lebih setia terhadap perkahwinan mereka.
Jika dibuat perbandingan, kajian tersebut mendapati lelaki yang berketinggian kurang daripada 170cm mempunyai kurang kebarangkalian untuk bercerai. Selain itu, mereka juga didapati lebih aktif dan sihat secara seksual.

3. Tak Ada Masalah Untuk ‘Menyelit’
Dalam masa-masa ‘kecemasan’ tubuh yang kecil sangat berguna. Contohnya ketika mengharungi kawasan yang sesak dengan orang ramai. Tentu lebih mudah untuk anda melepaskan diri ataupun bersembunyi daripada seseorang daripada keadaan sedemikian.
Selain itu, kalau kita balik kampung, tak perlu risau nak cari tempat tidur kerana anda tak perlukan ruang yang besar. Malah, boleh ‘menyelit’ saja di mana-mana. Kaki pun takkan ‘terjulur’ keluar daripada katil.
Foto Kredit: buytaert.net
4. Lebih Ruang ‘Legroom’ Dalam Kenderaan
Siapa kata kelebihan ini tak penting. Kalau anda minat travel, tentu anda akan faham kesusahannya.
Tak kiralah dalam kereta, bas atau kapal terbang, ‘legroom’ yang lebih sudah tentu dapat memberikan keselesaan – lebih-lebih lagi jika sedang berjalan jauh.
Untuk sesetengah penerbangan tambang murah, anda akan dicaj ‘extra’ kalau mahukan keselesaan ini!
Foto Kredit: travelbook.de
5. Nampak Lebih Muda
Hal ini tak perlu dibuktikan lagi. Memang ramai yang telah mengalaminya, lebih-lebih lagi apabila anda mula menginjak usia 20-an.
Ibu-ibu yang sudah berumur 30-an pun kadangkala disalah anggap sebagai gadis lepasan SPM. Ini semua gara-gara kecomelan mereka!
Foto Kredit: crosswalk.com
6. Berpeluang Jadi Selebriti
Ramai selebriti di Malaysia sebenarnya mempunyai ketinggian ‘average’ seperti kita. Mereka cuma nampak tinggi kerana anda tidak melihat mereka dalam dunia sebenar.
Antara selebriti lelaki antarabangsa yang agak rendah adalah Bruno Mars, Daniel Radcliffe, Tom Cruise, dan Elijah Wood. Arianna Grande, Kylie Minogue, Selena Gomez, Scarlet Johannsen, dan Hayden Panettiere. Ternyata, walaupun sentiasa berhadapan dengan lensa kamera dan orang ramai, mereka tetap yakin dengan penampilan mereka.
Ini membuktikan bahawa ramai orang masih boleh terkenal dan berjaya walaupun mereka tidak tinggi seperti model. Jadi, tanggapan bahawa orang tinggi lebih menarik adalah salah sama sekali.
Hayden Panettiere hanya berketinggian 5’0″ iaitu 152cm. / Foto Kredit: popsugar.com
Raikan Keunikan Diri Sendiri
Walau apa pun kelebihan orang pendek, genit, besar mahupun tinggi, kita seharusnya berasa bangga dengan anugerah Tuhan yang telah dikurniakan. Semua ciri ini adalah sebahagian daripada diri kita dan pandanglah ia dari sudut yang positif. Maka, tak perlulah rasa rendah diri atau malu.
Tak mungkin orang lain dapat menghargainya jika kita sendiri tidak berasa selesa terhadapnya, bukan?


“Rumah Kurang Habuk”- Diiktiraf NASA, Ini Kelebihan Tanam ‘Snake Plant’ Dalam Rumah

Menanam pokok ternyata boleh menjadikan mood seseorang itu menjadi lebih positif. Hal ini kerana ‘interaksi’ antara manusia dan tumbuh-tumbuhan dapat mengalirkan aura positif dan badan kita akan jadi lebih sihat. Bukan sahaja pokok di luar rumah, malah terdapat beberapa jenis tumbuhan yang anda sesuai juga untuk diletakkan di dalam rumah seperti snake plant.
Kelebihan pokok Snake Plant yang telah diiktiraf oleh NASA sebagai salah satu jenis pokok yang boleh hilangkan toksin dan cuci udara di dalam rumah. Sekali pandang macam pokok lidah jin bukan? Namun, kategori dan jenisnya dari segi saintifik adalah sedikit berbeza.

KELEBIHAN POKOK SNAKE PLANT, BOLEH KURANGKAN HABUK DALAM RUMAH

Snake Plant antara pokok hidup yang disenaraikan oleh NASA yang mampu singkirkan toksid dan bahan cemar bawaan udara di dalam rumah.Yang paling best semenjak ada Snake Plant atas rak. Rak dah kurang berhabuk. Kalau tak dulu setiap 2 hari nak kena lap habuk.

Snake Plant juga antara pokok yang disebut “Hard To Kill”. Sesuai sangatlah untuk yang baru nak berjinak deco rumah dengan pokok hidup. Yang terasa diri tangan panas atau black hand pun boleh cuba tanam Snake Plant. Kali ni bonda nak kongsi cara, macam mana nak pindahkan Snake Plant ke pasu yang lebih kecil dan sesuai untuk dalam rumah.

1.Pokok ni ambil dekat rumah mak. Dah tak ada pasu. Kalau tak tau mana nak dapat, pergilah singgah nursery pokok. Sepasu snake plant RM15 dah boleh dapat.

2.Mana bahagian akar terkeluar macam dalam gambar potong je akarnya.

3.Ni hasil yang potong dengan akar.

4.Tak dapat akar, potong daun. Bahagian bawah potong menyerong. Potong menyerong supaya lebih permukaan pada hujung batang daun. Senang nak serap air dan nutrien bila dah cucuk dalam tanam.

5.Jenis pasu berlubang.

6.Tutup lubang dengan surat khabar.

7.Masukkan tanah 3/4 penuh.

8.Daun yang dah potong tadi. Cucuk-cucuk je dalam tanah.Ikutlah krativiti tangan masing-masing. Janji cucuk daun tu tak tumbang.

9.Dah siap cucuk. Bawa masuk dalam rumah. Alas pasu dengan alas. Nak elak kalau terover siram, air tak lah meleleh atas rak tu.Tapi pokok ni tak siram 2 minggu pun dia boleh hidup lagi.Snake plant tak suka air banyak. Jadi siram tu sekadar bagi tanah lembap sudahlah.

Selamat mencuba.
Sumber: Huda Zainal


Niat & Kelebihan Puasa 6 Di Bulan Syawal Menurut Mufti & JAKIM

Tahukah anda apa kelebihan Puasa 6 di bulan Syawal?
Walaupun bulan Ramadhan telah berakhir, kita tetap merindui suasana bulan puasa yang dilimpahi rahmat dan keampunan Allah.

Kini tibalah bulan Syawal, bulan kemenangan bagi umat Islam yang telah mengerjakan ibadah puasa wajib selama sebulan.
Memang kita sudah tidak terikat lagi dengan ibadah puasa namun adalah amat dituntut untuk mengerjakan ibadahpuasa 6 pada bulan Syawal.

Berikut dikongsikan fadilat / kelebihan Puasa 6 di bulan Syawal menurut sumber rujukan dari Mufti dan JAKIM:

5 Kelebihan Puasa 6 Pada Bulan Syawal

1. Mendapat Ganjaran Pahala Seperti Berpuasa SetahunPuasa merupakan salah satu ibadah yang mempunyai tempat yang tinggi di sisi Allah.
Oleh sebab itu, umat Islam digalakkan untuk melengkapkan puasa 6 pada bulan Syawal.
Memetik hadis riwayat Muslim yang dikongsikan oleh JAKIM :مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّالٍ كَانَ كَصِيَامِ الدَّهْرِTerjemahan:Daripada Abu Ayyub al-Ansari RA, meriwayatkan bahawa Rasulullah SAW bersabda: “Sesiapa yang berpuasa Ramadhan, kemudian diiringinya dengan puasa (sunat) enam hari dalam bulan Syawal, itu adalah menyamai seperti berpuasa selama setahun.”
(Hadith riwayat Muslim, no. 1164, Abu Dawud, no. 2433, al-Tirmizi, no. 759, Ibn Majah, no. 1716, Ahmad, no. 22433 & 22454)
Menerusi hadis ini, puasa 6 juga dilihat sebagai tanda kasih sayang Allah kepada umat Nabi Muhammad dengan mengurniakan peluang untuk beroleh pahala berpuasa setahun jika puasa bulan Ramadhan dilengkapi dengan puasa enam hari di bulan Syawal.

Ibadah yang kita lakukan tak lain hanyalah bagi mendapatkan pahala serta keredhaan Allah. Terdapat satu lagi hadis yang memberi gambaran tentang fadhilat puasa enam hari pada bulan Syawal.
Berdalilkan satu riwayat hadith yang bermaksud: “Puasa Ramadhan pahalanya menyamai berpuasa selama sepuluh bulan dan berpuasa enam hari daripada bulan Syawal menyamai puasa selama dua bulan. Maka ianya mencukupi setahun.”
(Hadith riwayat Ahmad, no. 21378, Ibn al- Khuzaimah dalam sahihnya, no. 2115, al-Darimi, no. 1755, al-Baihaqi dalam sunan al-Kubra, no. 8230).
Tawaran ini hanya datang setahun sekali untuk kita merebut pahala berpuasa sebulan pada bulan bulan Ramadhan dan Syawal.
Menurut perkongsian dari JAKIM, ulama terkemudian dalam Mazhab Syafie seperti al-Khatib al-Syarbini dan Imam al-Ramli, orang yang menunaikan puasa lain seperti qadha’, nazar atau puasa sunat Isnin Khamis selama enam hari dalam bulan Syawal turut memperolehi pahala puasa sunat Syawal.
Oleh itu, bulan Syawal ialah bulan yang digalakkan bagi kita untuk mengerjakan puasa seperti puasa sunat, nazar atau qadha’.
Baca juga: Boleh Ke Gabungkan Puasa Enam Dengan Puasa Ganti? Ini Penjelasan Mufti Wilayah2. Menampung Kekurangan Puasa RamadanAntara kelebihan puasa 6 adalah ia merupakan peluang untuk kita menampung kekurangan puasa Ramadan yang terdahulu.
Dalam menjelaskan mengenai perkara ini al-Imam Ibn Rajab menjelaskan:أن صيام شوال وشعبان كصلاة السنن الرواتب قبل الصلاة المفروضة وبعدها فيكمل بذلك ما حصل في الفرض من خلل.“Sesungguhnya puasa enam dan puasa syaaban adalah seperti amalan solat sunat rawatib sebelum dan sesudah solat fardu. Amalan sunat ini menampung kekurangan yang ada pada amalan fardu tersebut sekiranya berlaku kelompongan pada amalan fardu.” (Lataif Maarif)
3. Meneruskan Momentum Ibadah Ramadan
Selain itu, kita juga amat digalakkan untuk berpuasa sunat enam hari di bulan Syawal untuk meneruskan momentum amal ibadah yang telah dilakukan pada bulan Ramadan.
Kebanyakan dari kita amat bersemangat untuk melakukan amal ibadah ketika bulan Ramadan, dan berjaya melawan nafsu untuk menggandakan amalan berbanding bulan-bulan lain.
Untuk membantu mengekalkan momentum tersebut, puasa 6 dapat melatih jiwa kita untuk tetap konsisten dalam tetap mengerjakan amalan sunat.

4. Menjadi Pelengkap Ibadah FardhuSeperti yang dijelaskan oleh Pengerusi Jawatankuasa Agama Islam dan Penerangan Kerajaan Negeri Perak, YB Ustaz Mohd Akmal Kamarudin, kita sebagai hamba-Nya yang lemah sentiasa berharap supaya amalan sunat yang dilakukan dapat menjadi pelengkap kepada amalan-amalan fardhu yang mempunyai kekurangan.
Bertepatan dengan hadis Qudsi :إنَّ أوَّلَ ما يحاسبُ النَّاسُ بِه يومَ القيامةِ من أعمالِهمُ الصَّلاة قالَ يقولُ ربُّنا جلَّ وعزَّ لملائِكتِه وَهوَ أعلمُ انظروا فيصلاةِ عبدي أتمَّها أم نقصَها فإن كانت تامَّةً كتبت لَه تامَّةً وإن كانَ انتقصَ منها شيئًا قالَ انظُروا هل لعبدي من تطوُّعٍ فإنكانَ لَه تطوُّعٌ قالَ أتمُّوا لعبدي فريضتَه من تطوُّعِه ثمَّ تؤخذُ الأعمالُ علَى ذاكُمTerjemahan : “Sesungguhnya amalan pertama yang dihitung bagi manusia di Hari Kiamat ialah solat. Baginda S.A.W bersabda, Allah S.W.T berfirman kepada para malaikat-Nya sedang Dia lebih mengetahui: Lihatlah pada solat hamba-Ku ini adakah ia telah disempurnakan atau masih ada kurang? Sekiranya sudah sempurna, tulislah sempurna. Sekiranya masih ada kurang, FirmanNya: Lihatlah adakah ada pada hamba-Ku itu amalan-amalan sunat. Sekiranya ada, FirmanNya: Sempurnakanlah bagi hamba-Ku itu amalan fardhunya dengan amalan sunatnya, kemudian dikira amalan-amalan dalam keadaan itu.”(Riwayat al Hakim)5. Allah Menjanjikan Syurga Buat Yang Rajin BerpuasaYB Ustaz Mohd Akmal Kamarudin turut menjelaskan ganjaran syurga buat umat Islam yang rajin berpuasa bagi mengejar keredhaan Allah. Sepertimana hadis Nabi Muhammad S.A.W, terdapat pintu syurga yang telah dikhususkan iaitu Ar-Rayyan buat hamba Allah yang melazimkan ibadah puasa.
مَن أَنفَقَ زوجَينِ في سبيلِ اللهِ، نودِيَ من أبوابِ الجنةِ: يا عبدَ اللهِ هذا خيرٌ، فمَن كان من أهلِ الصلاةِ دُعِيَ من بابِ الصلاةِ،ومَن كان من أهلِ الجهادِ دُعِيَ من بابِ الجهادِ، ومَن كان من أهلِ الصيامِ دُعِيَ من بابِ الرَّيَّانِ، ومَن كان من أهلِ الصدقةِدُعِيَ من بابِ الصدقةِ . قال أبو بكر رضي الله عنه : بأبي انت وأمي يا رسول الله ما على من دعي من تلك الأبواب منضرورة ، فهل يدعى أحد من تلك الأبواب كلها؟ قال : نعم وأرجو تكون منهم.
Terjemahan : “Sesiapa yang membelanjakan harta di jalan Allah, dia akan dipanggil daripada pintu syurga: Wahai hamba Allah ini adalah kebaikan untukmu. Sesiapa yang sentiasa mendirikan solat, dipanggil daripada pintu solat. Sesiapa yang berjihad, dipanggil daripada pintu jihad. Sesiapa yang berpuasa, dipanggil daripada pintu ar-Rayyan. Sesiapa yang bersedekah, dipanggil daripada pintu sedekah. Saidina Abu Bakar R.A berkata: Demi ibu dan ayahku wahai Rasulullah S.A.W. Mereka yang dipanggil daripada pintu-pintu tersebut tidak lagi memerlukan kepada apa-apa. Apakah akan ada seseorang yang dipanggil dari semua pintu. Jawab Baginda S.A.W: Ada, aku mengharapkan engkau termasuk di kalangan mereka.”

Bulan Syawal juga dilihat sebagai kayu ukur sama ada amalan pada bulan Ramadhan berjaya memberi kesan pada hati dan perbuatan kita.
Sekiranya kita masih mengekalkan rutin ibadah sama seperti dalam bulan puasa, bererti kita telah berjaya mencapai matlamat sebenar bulan Ramadhan itu sendiri, iaitu sebagai bulan latihan bagi umat Islam dalam mengutamakan ibadah kepada Allah berbanding perkara lagha.
Oleh itu, sementara kita punya masa terutamanya dalam bulan PKP ini, janganlah kita melepaskan peluang untuk meraih pahala puasa enam yang hanya datang setahun sekali.
Foto Kredit: vitals.lifehacker.com
Berikut disertakan cara lafaz Niat Puasa 6 untuk rujukan bersama:
Lafaz Niat Puasa 6
Berikut adalah Niat Puasa 6:
نَوَيتُ صَوْمَ غَدٍ عَن سِتَّةٍ مِنْ شَوَّالٍ سُنَّةً لِلَّهِ تعَالى
Nawaitu souma ghodin ‘an sittatin min syawwalin sunnatan lillahi taala
Maksudnya: “Sahaja aku berniat puasa esok hari enam hari Syawal kerana Allah Ta’ala”Niat Gabung Puasa 6 Dan Puasa Ganti (Qadha’)
Cara lafaz niat bagi puasa ganti (wajib) dan puasa 6 yang digabungkan:
“Sahaja aku berniat puasa esok hari qadha’ fardhu Ramadan bersama puasa sunat enam hari bulan Syawal kerana Allah Taala.”
Sumber rujukan:

http://myhadith.islam.gov.my/index.php/bm/semua-mutiara-hadith/996-puasa-sunat-6-syawal
http://islam.gov.my/images/ePenerbitan/Panduan_Amalan_di_Bulan_Ramadhan.pdf
https://harakahdaily.net/index.php/2020/05/28/puasa-enam-dan-kelebihannya/


Penghapus Dosa Setahun Lalu & Akan Datang, Kelebihan Puasa Arafah Yang Ramai Tak Tahu

Idul Adha atau Hari Raya Aidiladha adalah merupakan perayaan yang dirayakan oleh umat Islam di Malaysia dan seluruh dunia. Ia merupakan perayaan terbesar di dalam Islam selain Idul Fitri (Hari Raya Fitrah). Idul Adha disambut pada hari ke-10, 11, 12 dan 13 bulan Zulhijjah setiap tahun. Idul Adha merupakan hari untuk umat Islam memperingati kisah pengorbanan Nabi Ibrahim a.s. dalam menunaikan perintah Allah dan kesabaran anaknya Nabi Ismail a.s. dalam memenuhi perintah Allah SWT.
Selain itu, salah satu keistimewaan Idul Adha adalah ibadat korban. Ibadat korban ini hanya boleh dilakukan dalam empat hari iaitu bermula waktu selepas khatib menyampaikan khutbah Idul Adha sehingga sebelum terbenam matahari pada hari ke-13 Zulhijah.

Penentuan Awal Bulan Ramadhan, Syawal dan Zulhijjah

Hadith yang diriwayatkan oleh Imam Bukhari Rahimahullah daripada Abu Hurairah RA, bahawa Nabi ﷺ telah bersabda:

إِذَا رَأَيْتُمْ الْهِلالَ فَصُومُوا وَإِذَا رَأَيْتُمُوهُ فَأَفْطِرُوا فَإِنْ غُمَّ عَلَيْكُمْ فَصُومُوا ثَلاثِينَ يَوْمًا

Maksudnya: “Berpuasalah kamu kerana melihatnya iaitu anak bulan dan berbukalah kamu kerana melihatnya. Sekiranya ia terlindung daripada kamu maka genapkanlah bilangan bulan Sya’ban tiga puluh hari.” Riwayat Imam Al-Bukhari (no.30)[1]
Daripada Ibnu Umar R.Anhuma bahawa sesungguhnya Rasulullah ﷺ menyebut Ramadhan dengan sabda Baginda:
لا تَصُومُوا حَتَّى تَرَوْا الْهِلالَ وَلا تُفْطِرُوا حَتَّى تَرَوْهُ فَإِنْ غُمَّ عَلَيْكُمْ فَاقْدُرُوا لَهُ
Maksudnya:“Janganlah kamu berpuasa sehinggalah kamu melihat anak bulan dan janganlah kamu berbuka (berhari raya) sehingga kamu melihatnya. Sekiranya ia tersembunyi daripada kamu maka hendaklah kamu takdirkannya.”
Riwayat Imam al-Bukhari (no.1906)[2]
Al-Quran dan Sunnah memberi panduan kepada kita untuk membuat penentuan awal setiap bulan hijrah terutama Ramadhan, Syawal dan Zulhijjah. Para ulama telah berbahas dengan panjang lebar berkenaan isu ini di dalam kitab-kitab mereka yang muktabar. Berdasarkan pedoman-pedoman ini, lahirlah tiga amalan yang berbeza dalam menentukan awal bulan Ramadhan, Syawal dan Zulhijjah dengan kaedah berikut:
(a) Rukyah (melihat anak bulan)
(b) Hisab falak (pengiraan)
(c) Rukyah dan hisab dengan menggunakan kriteria imkanur-rukyah iaitu menggunakan hisab dalam menentukan kebolehnampakan anak bulan (hilal)

Perbezaan amalan dan cara di atas berlaku adalah berpunca daripada perbezaan dalam memahami dan mentafsir maksud ayat-ayat al-Quran dan hadis yang berkaitan. Malaysia mengamalkan cara penentuan awal bulan Ramadhan, Syawal dan Zulhijjah dengan rukyah dan hisab berdasarkan kepada kriteria imkanur-rukyah.
Kriteria imkanur-rukyah adalah pada 29 haribulan Hijriyyah sebelum matahari terbenam telah berlaku ijtimak dan melalui perkiraan kewujudan hilal adalah positif serta dapat memenuhi salah satu syarat-syarat berikut:
– ketika matahari terbenam, ketinggian hilal di atas ufuk tidak kurang dari 2 darjah dan jarak lengkung hilal-matahari tidak kurang dari 3 darjah
atau
-ketika hilal terbenam, umur hilal tidak kurang daripada 8 jam selepas ijtima’ berlaku.
Di Malaysia, tanggungjawab melihat anak bulan dilakukan oleh Jawatakuasa Rukyah Negeri yang dilantik oleh Ketua Agama Islam Negeri yang diurusetiakan oleh Jabatan Mufti Negeri. Terdapat kira-kira 30 lokasi melihat anak bulan di seluruh negeri. Sesetengah lokasi mempunyai balai cerap dan pusat kajian cerapan secara bulanan bagi kenampakan anak bulan. Peralatan berteknologi seperti teleskop dan teodolit dan pengiraan data rukyah yang meliputi jadual pergerakan bulan dan matahari digunakan pada hari rukyah bagi membantu para pencerap.
Idul Adha dan Puasa Sunat Arafah

Istilah “Idul Adha” amat masyhur digunakan dalam hadis-hadis dan kitab-kitab feqah. Masyarakat Islam di Malaysia kebiasaannya menggunakan istilah “Hari Raya Korban” yang sememangnya bertepatan dengan istilah Idul Adha. Tidak ada kitab hadis dan feqah yang menggunakan istilah “Idul Hajj” yang juga disebut oleh sesetengah masyarakat Islam sebagai “Hari Raya Haji”.
Hari Wukuf di Arafah adalah bagi penduduk Makkah, adalah sehari sebelum Hari Nahar (Idul Adha). Tarikh Hari Wukuf bagi mengerjakan ibadah haji akan diisytihar oleh pihak pemerintah iaitu kerajaan Arab Saudi. Bagi negara atau kawasan yang berlainan terbit matahari seperti Malaysia dan lain-lain, penentuan 9 Zulhijjah adalah mengikut ketentuan imkanur-rukyah negara masing-masing. Puasa Hari Arafah (9 Zulhijjah) mempunyai kelebihan menghapuskan dosanya setahun sebelum dan setahun selepas sebagaimana riwayat Muslim. Justeru itu, tarikh berpuasa hari Arafah adalah pada 9 Zulhijjah mengikut ketentuan rukyah awal bulan Zulhijjah negara masing-masing.
Daripada Abu Hurairah RA bahawa Nabi ﷺ bersabda:
الصَّوْمُ يَوْمَ تَصُومُونَ وَالفِطْرُ يَوْمَ تُفْطِرُونَ وَالأَضْحَى يَوْمَ تُضَحُّونَ
Maksudnya: “Puasa itu (permulaannya) adalah pada hari kamu berpuasa (bulan Ramadhan) dan Hari Raya Puasa (Idul Fitri) adalah hari di mana kamu berhari raya dan Hari Raya Korban (Idul Adha) adalah hari di mana kamu menyembelih (berkorban)”.
Riwayat Imam al-Tirmidzi (no.697)
Merujuk kepada petikan sabda Rasulullah ﷺ yang bermaksud “dan Hari Raya Korban (Idul Adha) adalah hari di mana kamu menyembelih (berkorban)”, Rasulullah s.a.w. menetapkan agar ibadat korban itu dilaksanakan pada Hari Raya Korban (Idul Adha) dan hari-hari Tasyriq (11,12 dan 13 Zulhijjah). Hadith tersebut juga menunjukkan bahawa ibadat korban tiada kaitan dengan penentuan ibadat haji yang dilaksanakan di Arab Saudi (sehari selepas wukuf di Arafah). Ia adalah sunat muakkad bagi orang yang mengerjakan haji dan umat Islam di seluruh dunia.
Al-Syeikh Syamsuddin Muhammad bin al-Khatib al-Syarbini menjelaskan matan Minhaj al-Talibin oleh Imam al-Nawawi bahawa apabila dilihat hilal di sesuatu negara maka wajiblah hukum yang sama bagi negara berhampiran sebagaimana kota Baghdad dengan kota Kufah, tidak bagi negara yang berjauhan seperti negara Hijaz dengan negara Iraq. Rujuk Mughni Muhtaj 1/619)
Puasa Sunat Arafah

Polemik penetapan puasa sunat Arafah seringkali menjadi isu kerana ia terjadi setiap tahun, adakah perkiraannya mengikut anak bulan di sesebuah negeri atau mengikut hari wukuf di Arafah. Setiap permasalahan yang timbul telah diterangkan oleh para ulama di dalam karya-karya kitab mereka bagi menyelesaikan isu yang berlaku. Begitulah juga permasalahan isu penetapan puasa sunat Arafah.
Firman Allah Taala:
يَسْأَلُونَكَ عَنِ الْأَهِلَّةِ قُلْ هِيَ مَوَاقِيتُ لِلنَّاسِ وَالْحَجِّ
Maksudnya: Mereka bertanya kepadamu (Muhammad) tentang anak-anak bulan. Katakanlah itu adalah penunjuk waktu bagi manusia (waktu-waktu berpuasa, berbuka, iddah seseorang wanita) dan waktu ibadah haji.
(Surah Al-Baqarah:189)
Berkata Imam Ibnu Kathir Rahimahullahu Taala ketika mana menafsirkan ayat tersebut: Berkata Abu Jaafar daripada Abu Rabi’ daripada Abu Al-Aliah. telah sampai kepada kita bahawa mereka telah berkata. “Ya Rasulullah! Mengapa dijadikan anak-anak bulan itu?” Maka turunlah wahyu dengan ayat ini. Rujuk Tafsir Ibn al-Kathir (1/280)
Berkata juga Imam al-Tabari Rahimahullahu Taala dalam menafsirkan ayat Al-Hajj iaitu ertinya kerana haji bermaksud Allah Taala menjadikan anak-anak bulan itu bagi masuk mengerjakan haji supaya kamu tahu waktu nusuk dan haji kamu. Rujuk Tafsir al-Tabari (3/555)
Daripada ayat tersebut dan penerangan para ulama termasuk Imam al-Nawawi Rahimahullahu Taala dalam Syarah Muslim bahawa wajib berpuasa dengan melihat anak bulan Ramadhan dan wajib berbuka puasa (hari raya) dengan melihat anak bulan syawal dan apabila terlindung anak bulan awal Ramadhan dan akhir Ramadhan maka hendaklah disempurnakan bilangan bulan Syaaban dan Ramadhan tiga puluh hari.

Maka begitulah juga sabit anak bulan Zulkaedah dan Zulhijjah dengan melihat anak bulan atau ditakmilkan tiga puluh hari sebagiamana diqiyaskan dengan anak bulan Ramadhan dan Syawal.
Telah berkata Imam Ibnu Hajar Rahimahullahu Taala dalam kitab Fathu Jawwad dan Imam Ramli Rahimahullah dalam Kitab al-Nihayah dan lain-lain ulama bahawa penepatan anak bulan Zulkaedah dan Zulhijjah disabitkan dengan melihat anak bulan pada suatu negeri. Walaubagaimanapun Para Ulama Rahimahumullahu Taala telah berselisih pendapat berkaitan penetapan waktu puasa sunat Arafah kepada dua pendapat:
Pendapat Pertama: Antaranya pendapat Ibnu Rejab Al-Hanbali Rahimahullahu Taala dan sebahagian Ulama Malikiyyah Rahimahumullahu Taala .(Hari arafah adalah hari di mana para Jemaah Haji Wukuf di Arafah).
Pendapat Kedua: Pendapat Mazhab As-Syafie, dan juga sebahagian Ulama Malikiyyah seperti Ibnu Abdil Barr Rahimahumullahu Taala puasa Sunat Arafah mengikut perkiraan melihat anak bulan Zulhijjah pada sesuatu negeri (iaitu tanggal 9 Zulhijjah itu sendiri. Setiap negeri mempunyai matlak masing-masing). Rujuk Fathul Bari oleh Imam Ibnu Hajar Al-Asqalani Rahimahullahu Taala (4/123)
Justeru, pendapat kedua merupakan pendapat yang ditarjih dalam Mazhab As-Syafi’e Rahimahullahu Taala dan terpakai di Malaysia. Namun begitu afdhalnya, seseorang itu apabila berpuasa sunat Arafah berpuasa juga pada hari Tarwiyyah (hari kelapan Zulhijjah) sebagai Ikhtiyat (berhati-hati) dalam ibadah puasa sunat Arafah.
Kesimpulan

Negara Malaysia yang terletak kira-kira 7000 kilometer dari Arab Saudi mempunyai matla’ (zon terbit matahari dan bulan) yang berbeza dan mempunyai kaedah falak yang jelas serta diperakui oleh ulama-ulama falak dalam menentukan tarikh-tarikh penting dalam Islam. Kekeliruan masyarakat dalam penentuan Hari Arafah di Malaysia dan Arab Saudi perlu difahami sebaiknya dan keputusan rasmi penetapan Hari Raya Korban di Malaysia yang akan diisytihar oleh Penyimpan Mohor Besar Raja-Raja Malaysia.
Sumber : Mufti Wilayah Persekutuan